
Vladimir Nazor 


Postira, otok Brač, 30. svibnja 1876. 
- Zagreb, 19. lipnja 1949. 


Vladimir Nazor napisao je i objavio mnoga djela 
različitih vrsta. U pedeset godina stvaranja napisao 
je pjesme, pripovijetke, putopise, romane, drame, 
dnevnike, rasprave. Prevodio je s više jezika 
(talijanski, engleski, njemački). Živio je dugo i puno 
toga doživio. 





Rođen je u Postirama na otoku Braču 1876. 
godine. Kad je imao pet godina, obitelj mu se 
preselila u drugo mjesto na otoku, Ložišća, gdje su također imali djedovinu. Mali 
Vladimir živio je u prirodi, često u najdivljijim predjelima otoka gdje nije bilo putova niti 
puno stanovnika, u borovoj šumi, na kamenjaru. Najveći dio kuća tamo je bio napušten, 
jer su ljudi otišli tražiti zaposlenje i bolji život u druge zemlje - Ameriku, Australiju. 
Pomagao je majci i ocu noseći vodu, brinući o vinogradu i masliniku. U uvalu Bobovišća, 
gdje je provodio dane, druga djeca su stizala samo nedjeljom kad su se dolazila kupati. 
Tada se mogao družiti. Nazorove ljetne igre zapravo nisu bile toliko vezane uz kupanje i 
sunčanje, kako je to kod današnje djece na moru. Više se igrao s kućnim ljubimcima, 
drugovao s pastirima koji su uzgajali ovce, s umjetnikom kiparom koji je živio samotnič- 
kim životom u skrivenoj uvali i klesao u kamenu svoje skulpture, s ribarima koji su 
plovili na drvenim brodovima (katkad se ukrcavao bez znanja roditelja)... O tome je 
napisao Priče iz djetinjstva (1924.), a o svom daljnjem odrastanju Priče s ostrva, iz grada i 
sa planine (1927.). Na taj način je Nazor, u obliku zaokruženih i potpunih pripovijetki, 
opisao i svoj život. 

Školovao se na Braču i u Splitu (osnovna i srednja škola), u Grazu u Austriji završio 
fakultet prirodnih znanosti (matematike i fizike), a bio je nastavnik u Zadru, Pazinu, 
Kopru i Kastavu. U Istri je bio i ravnatelj učiteljske škole, pa mu je taj kraj posebno ostao 
u srcu. Neko vrijeme je boravio u Zagrebu kao profesor učiteljske škole, a potom je niz 
godina (1920.-1926.) bio ravnatelj Dječjega doma u Crikvenici. Tamo su slali na opora- 
vak boležljivu djecu iz raznih krajeva zemlje, kao i napuštenu djecu i djecu kojoj je rat 
odnio roditelje, prije negoli bi ih netko udomio. Nazor se s velikim žarom brinuo za njih. 
Taj je Dječji dom bio smješten u zgradi staroga pavlinskog samostana. Dok je Nazor bio 
upravitelj, dao je da se u njemu izvedu veliki radovi: nadogradio je cijelu zgradu za jedan 

kat, proširio je prostorije, uredio park i kupalište. Tako je, prema riječima Antuna Barca, 
s velikim stvaralačkim i umjetničkim poletom iz stare i zapuštene zgrade načinio mjesto 
gdje su djeca, na suncu, moru i svježem zraku mogla doživjeti fizički i duševni preporod. U 
pojedinim dijelovima romana Šarko, pričanja jednog psa (1930.), Vladimir Nazor je, iz 
perspektive psića koji se okotio uz kolibicu na kraju tog parka, prikazao i dijelove 
vlastitoga života. Taj psić Šarko u realnom Nazorovom životu bio mu je vjeran prijatelj i 
pratitelj niz godina. Napisao je Nazor i priču Pastir Loda (1939.) o starom pastiru i 
njegovu životu. Pastir se zapravo zvao Ante Sapunar i živio je na Braču sa svojim 
ovcama, a često navraćao u Ložišća, Nazorov uži zavičaj. Postali su prijatelji, Nazor je 
zapisivao njegova sjećanja, ali mu nije rekao da će o njemu napisati knjigu. Katkad su 
plovili u piščevoj barci, pa i prespavali u njoj. Iz Zagreba je Nazor slao pakete prijatelju 
pastiru, a u jednome paketu bila je i knjiga Pastir Loda. 

Vladimir Nazor puno je objavljivao u časopisima za djecu, primjerice u časopisu 
Mladi Istranin, Mladi Hrvat u Opatiji. Kasnije je objavljivao u časopisima Omladina i 
Mladost (1919.-1930.) u Zagrebu. Djeca su tamo u nastavcima mogla pročitati Veloga 
Jožu (1908.), Bijeloga jelena (1912.), Minjija (1913.)... Potpisivao se kao Mirvlad Zorna, 
Vladimir Primorski, Vladimirus Naso. Najveći broj njegovih djela za djecu objavljen je 
zapravo u čitankama za osnovne škole što ih je Nazor sastavljao sam ili s nekim kolegom. 
Često su njegova djela za djecu nastajala »na terenu«, kako sam kaže: u duga ljetna 
popodneva, pod borovima u parku Dječjega doma u Crikvenici, kad sam pripovijedao 
šarenom društvu domske djece i djece koja su bila tamo na praznicima (...) Ima čak i djela 
koja sam prvi puta pričao čobančićima na koje sam nailazio šećući po puteljcima oko 
Kastva i na vinodolskim pašnjacima, pa i djeci, što su se ljeti katkad igrala ispod stabala 
pred franjevačkom crkvom na Trsatu. Danas paviljoni dječjeg odmarališta u Crikvenici 
nose imena njegovih djela ili likova. Jedan je od najplodnijih hrvatskih književnika. Kako 
je bio i prirodoslovac, opisni pridjevi vrlo su mu konkretni, opisi podmorja precizni, a 
nalazimo zaplete u kojima će nas Nazor poučiti o prirodi, društvu, povijesti, upoznati nas 
sa već zamrlim arhaičnim riječima. Od bajkovitih djela najljepše su mu priče Bijeli jelen i 
Minji, a iz njegovih Istarskih priča (1913.) Halugica, Albus kralj i Svjetionik. Napisao je 
dvije inačice Velog Jože, jednu za odrasle i jednu za djecu, kao i alegorični ep Medvjed 
Brundo (1918.). 


S pjesnikom Ivanom Goranom Kovačićem otišao je 1942. godine u partizane, otku- 
da se povremeno javljao pričama i pjesmama, sve do kraja Drugoga svjetskoga rata. 
Nakon rata postao je prvi predsjednik hrvatskoga Sabora. 


U njegovim pričama na djelu je mnogo simbolike, direktne i prikrivene. Izražen je jak 
nacionalni osjećaj, te osjećaj za dobro i zlo. Mnogo je sporednih epizoda, više zapleta. 
Osnovna čudesnost je u nestajanju ograda koje inače u prirodi dijele svijet životinjskog i 
ljudskih jezika. Likovi ljudi često razumiju životinjski jezik i obrnuto. Priroda kod Nazora 
nije fantastičan ukras neobična kraja. Morsko dno, šuma, planina i obala su prostori 
prikazani znanjem prirodoslovca i nadahnutošću pjesnika. Flora i fauna u Nazorovim 

bajkama imaju svoje predstavnike u glavnim ulogama (Bijeli jelen, Slavuj, dupin Crnko), 
važnijim epizodama (vuk Ovcoder, orao Gvozdenkljun, medvjed Ljumo, hobotnica Teta, 
kraljica cvijeća, biljka kozja krv), ali iu masovnim scenama, što je posebna karakteristika 
Nazorova pripovijedanja. Pojave koje on opisuje bude interes za prirodu, a posebno za 
pojedine biljne i životinjske vrste. 

Bijeli jelen je najbajkovitija od svih Nazorovih priča. Zbog pobjede dobra nad zlom, 
prirode koja u sebi ima puno ljudskoga. Zlatokosa uvijek u pravi čas sazna gdje i koga 
valja spasiti. Osim toga, tipična je i kompozicija sa zapletom (odlazak u nesvakidašnjicu), 
tijek radnje (uzbudljivi događaji u toj nesvakidašnjici), i rasplet (sretan povratak u 
svakidašnjicu). Glavna junakinja gotovo je bezgranično dobra. Spašava košutu od lovaca, 
siromašnome Pavlu pronalazi izgubljeni novčić, Martinu otkriva izvor, Dragu spašava od 
vuka, a spašava i Lukinu kravu s teletom. Hrani prgavog orlića Gvozdenkljuna. Iako zbog 
svoje dobrote doživljava i neugodnosti, biva nagrađenom. Razumije govor životinja, 
zadobiva i njihovo povjerenje, obilazi svijet i razgleda njegove ljepote, a na kraju dobiva i 
lijepog i dobrog kraljevića. 

Minji je, prema Nazorovim riječima, okretni patuljčić s gvozdenim zubima i sa zlat- 
nom dušom, koji osvoji potpuno srce ne samo kneginje Plavokose no i mojih nećakinja 
Marije i Nadice. To je, naime, jedna od triju bajki koje je Nazor pisao za četvero svojih 
nećaka. Svoje djece nije imao. Malen kao žabić, zdrav kao dren, okretan kao mačka, a 
bogme i lukav kao zmija, kmetski sin Minji koji druguje s grofovskom kćerkom Modroo- 
kom (Hildebrandom), ali i s psom i s vrapcima, imenovan kastavskim čakavskim 
pridjevom »minji« (maleni), postaje na kraju vladar patuljcima i izbavljuje grofoviju iz 
nevolje. 

Halugica je kći morske vile i ribara. U istoimenoj bajci način prožimanja fantastike i 
realnosti podsjeća na antičku tragediju: 

1. Halugičini roditelji učinili su pogrešku jer morska vila i čovjek ne smiju biti lju- 
bavni par; 

2. Halugica vješto izmiče proscima koje ne želi uz pomoć začaranoga rupca svoje 
majke; 

3. vladarica mora, božica, ostvaruje svoju volju na kraju bajke. To su tri sudbinska 
uzroka Halugičina odlaska u podmorski svijet i smrti ribara Jablanka. Nazor je unio u 
bajku i običaje iz naroda, prikaze praznovjerja u selu, čakavske stare pjesme (romance). 
U bajci se mogu pronaći i biblijska nadahnuća: pronalaženje djeteta u klupku morskih 
trava poput pronalaska Mojsija u košarici među trstikom; ritmička proza koja podsjeća 
na biblijsku Pjesmu nad pjesmama. Haluga je inače vrsta morske alge koja često naraste 
i po nekoliko metara (ribari je zovu i duša mora). Volio je mitove i legende utkivati u 
svoja djela. Zbog svega navedenog bio je blizak književnicima razdoblja moderne. 

Istarske priče Nazor objelodanjuje 1913. g., a Priče iz davnine Ivane Brlić-Mažuranić 
objavljene su 1916. Stoga možemo reći da ovo dvoje pisaca na izniman način utemeljuju 
umjetničku bajku u hrvatskoj dječjoj književnosti. 

Vladimir Nazor umro je 1949. godine u Zagrebu. U njegovu čast svake se godine 
dodjeljuje nagrada koja nosi njegovo ime. Nagradu »Vladimir Nazor« dodjeljuje Republi- 
ka Hrvatska za najbolja umjetnička ostvarenja na području književnosti, glazbe, filma, 
likovnih i primijenjenih umjetnosti, kazališne umjetnosti te arhitekture i urbanizma u 
Republici Hrvatskoj. Nagrada se dodjeljuje kao godišnja nagrada i kao nagrada za 
životno djelo. 


kk 


Kroz djelo o istarskome divu Velom Joži (1908.) Vladimir Nazor je ispričao veliku i 
važnu priču o umijeću življenja na slobodi i među slobodnima. Priču treba pomno čitati 
da bi se razumjela. Div Veli Jože živio je dio svoga vijeka, prema priči, u doba kad je 
Mletačka Republika gospodarila Istrom i njenim blagodatima. Tada je već imao više od 
tristo godina. Sjećao se on i vremena kad je njegov pradjed kralj Dragonja bio gospodar 
istarske zemlje, ali su ga patuljci (tako Jože vidi ljude) usmrtili i istrijebili njegov narod. 
Njega su ostavili na životu da odraste i da im služi. Izmučio se kao pašče ove jeseni i zime. 
Nosio je Motovunjanima u vrtove gnoj, trijebio korov, pasao blago, prenosio u vinograde 
zemlju, sijao jaru raž, pšenicu i djetelinu, a do koji dan počet će da okopava lozu i sije ječam 
i cijepi voćke. A koliko se kinjio u šumi i na rijeci gdje su mu užeta ožuljala ramena, kad je 
vukao lađe protiv struje! 

Nazor vrlo živo opisuje kako su građani Motovuna okrutni prema svome divov- 
skome sluzi, kako ga izgladnjuju, kako su nezahvalni na njegovom radu i kako mu se 
rugaju kad čeka zasluženu hranu. To se učas mijenja kad Jože u očaju prodrma njihov 
zvonik. Tada ga nazivaju nasilnikom i bježe u strahu. Dok ga mletački providur Barbabi- 
anca vozi lađom prema Kopru, Veli Jože sretne galijota Iliju i njegov se pogled na svijet 
posve mijenja. Tužan je to susret, jer su storukog diva Iliju pred dvadeset godina okovali 
u utrobi lađe da vesla, odrezali mu noge do koljena da ne bi pomislio na bijeg i oduzeli 
mu pogled i na nebo i na kopno. Jože se pred veliku oluju na moru zaklinje Iliji da neće 
više na svojoj djedovini živjeti tako da služi drugima, već će biti slobodan. 

Sloboda je slatka i zanosna, ali ima i svoje zamke. One se pokažu nepremostivima 
za divove Veloga Jožu, Liberata, Ivana i ostale. Koje su to zamke? Najprije pohlepa. 
Podjelom zemlje koju su najprije svi zajedno uživali, nastaje mržnja i borba među 
divovima. Svaki misli da je zakinut i da je dio zemlje koji mu je dodijeljen manje vrijedan. 
Potom, divovi su neznalice. Neznanje ide pod ruku sa nepoštivanjem sebe. Stoga ih je 
lako uvjeriti u nešto ili vladati njima. Nemaju samopouzdanja u vlastite snage. Državni 
službenik Civetta nije divove prisilio da se vrate svojim gospodarima, već ih je najprije 
razjedinio, a potom su sami odlučili da se vrate u sužanjstvo. Nazor ovdje pokazuje na 
koji način su Mleci stoljećima iskorištavali neuki narod i naša prirodna blaga (jeftina 
radna snaga, kvalitetna drvena građa, kamen iz naših kamenoloma itd.). Treća zamka 

slobodnoga života jest nerazboritost i nemogućnost uživljavanja u tuđi položaj. Veli Jože 
je pokazao da nije baš razborit. Želio bi biti slobodan i obrađivati svoju zemlju, a nema 
strpljenja saslušati mišljenja svojih divovskih susjeda i uživjeti se u njihov položaj. Njime 
lako ovlada časovito raspoloženje, naročito bijes. 

Niti narod iz gradova nije se mogao unijeti u položaj i želje divova, već su kružile 
svakojake glasine i praznovjerja koji su divove prikazivali kao krvoloke i opću opasnost. 
Čudne su glasine kolale naokolo. Divovi su se povukli u šume; spremaju se na navalu. Od 
debala cerova prave oni batine s kojima će sići u gradove i zametnuti krvavo kolo. Zakleše 
se da će se hraniti samo ljudskim mesom, napajati se krvlju i grijati se na požaru gradova. 
Govorkalo se da njihov broj raste iz dana u dan, i da se morski čarobnjak okrunio kraljem 
divova. Posljednje i najstrašnije što se pripovijedalo bijaše da su divovi počeli zidati grad na 
vrhu gore o kojoj se govorilo, da su na njoj stanovali već davno Psoglavci, grdne nemani, 
poluljudi i polupsi, koji su lovili djecu po selima pa ih pekli i proždirali. 

Tako ispada da ne samo građani i plemići, već niti divovi nisu likovi koje krasi tole- 
rancija, znanje, razboritost i odricanje u korist zajedničkog dobra. To je priču dovelo na 
početak, to jest divove natrag prvotnim gospodarima. I opet će div biti pokoran ko pašče, 
jak kao bik, zdrav kao kremen, a glup kao tele (tako su na početku govorili o Velome Joži). 


U priči ima i vrlo napetih i dramatičnih dijelova: opis oluje na moru kad se potapa 
velika lađa s galijotom Ilijom, borba između divova i ljudi na čelu s plemićima, svađa i 
vijećanje građana Motovuna što će s Velim Jožom, borba divova nakon podjele zemlje, 
završni dio priče kad se događa obrat: Civetta slavodobitno ulazi u Motovun kao junak 
jer vraća gradu diva, da bi u trenu bio proglašen izdajnikom jer je Veli Jože na kraju ipak 
pobjegao. 

Ova priča je i čuvarica baštine: u njoj nalazimo vjerovanja i legende o životu preda- 
ka divova, oni govore istarskom čakavicom, pjevaju čakavske narodne pjesme (Veli Jože 
i Ilija). 

Nazorova priča ponegdje je i vrlo duhovita, naročito kad je riječ o velikoj borbi iz- 
među divova i ljudi. On prikazuje ljude s puno ironije. Vitez Odo i barun Braccioduro 
naročito su predmet njegova podsmjeha: Odo je nekada sjekao glave Saracenima u Svetoj 
zemlji i gonio Maure po Španiji. Deset se godina čudila zemlja njegovim djelima. (..) Da mu 
se srce ne raznježi i da mu mišica ne omekša u besposlici, jačao je ruke i noge na svojim 
kmetovima, dok su te kukavice kričale od jada i tužakale se na viteza jer nisu mogle 
shvatiti, kako je plemenito trpjeti nešto od svoga gospodara kad se radi o dobru sviju. (...) 
Mladi je barun Braccioduro, gospodar dvorca Pietrapeloze, bio također čuven kavalir. 
Slovio je kao najodličniji konjanik, kopljanik i majstor u mačevanju. Sa svih turnira vraćao 
se proslavljen. Nešto je ipak nedostajalo njegovoj slavi - nije još imao prilike ubiti čovjeka. 
Probode jednom u srdžbi dva kmeta, ali kmet nije čovjek. Ovdje vidimo koliko Nazor 
prezire napuhane nasilnike koji se prikazuju junacima, pa ih s podsmjehom šiba svojom 
»jezičnom oštricom«. Nazor nam prikazuje borbu između divova i ljudi u smiješnim 
prizorima u kojima divovi »metu« ljude visokim cedrovim kolcima kao metlama, dok dva 

»dična« plemića pokušavaju kopljima probosti njihove noge koje vise s bedema divov- 
skoga grada. Divovi to shvaćaju kao veselu igru, pa se natječu hoće li oni dok sjede na 
bedemima brže dignuti noge ili će kopljanici biti brži pa će im zabosti koplja u potkolje- 
nice. Ljudi obično ostaju sporiji i nespretniji. 

Nazor sjajno prikazuje ljudsku prirodu, i u lijepome svjetlu. Veloga Jožu mijenja 
svako dobro djelo koje učini, raznježi ga i udobrovolji. Dobra djela blagotvorno djeluju 
na ljudsku dušu, mijenjaju čovjeka na bolje. Glas mu šapće iz dubljine duše da je lijepo i 
plemenito, što odolje napasti i ne zadavi one patuljke (kad su ljudi došli divovima noću 
ukrasti zlatnike). Namjesto toga, nesebično i pravedno je plaćao ljudima u zlatu da mu 
pomognu obrađivati zemlju i uređivati gospodarstvo. 

Pisac s velikom ljubavlju govori i o vrijednosti i ljepoti zemlje u kojoj svi oni zajed- 
no žive. Ljudsko tijelo i duša neodvojivi su od zemlje i zavičaja na kojemu su se rodili i 
odrasli. Ta je ljubav neuništiva. Na svojoj se zemlji ne može živjeti u ropstvu, a biti 
sretan. 


U svemu gore rečenom skriva se snaga ove Nazorove priče. Sve o čemu je Nazor u 
njoj govorio može se primijeniti u našemu svijetu. Zato je Veli Jože izazov u svakome 
vremenu. 


Priča je doživjela adaptacije na kazališnim scenama, u radio dramama i u animira- 
nom filmu. Lada Martinac-Kralj osmislila je i uredila za HRT-ov projekt Bisernica 
(2008.), zbirku CD-a s radio dramama na osnovu lektirnih naslova za osnovne i srednje 
škole. Među njima je i Veli Jože. Također, po pripovijetki je 1969. godine snimljen igrani 
film. 


dr. sc. Diana Zalar 

Prije čitanja... 


Na portalu e-Lektire za ovo djelo pripremili smo 
audiomamac. Poslušajte ga, ili pogledajte njegov pri- 
jevod na hrvatski znakovni jezik. 


Ovo je djelo napisao veliki hrvatski pisac Vladimir Na- 
zor. Nađite u Bilješci o piscu što više pojedinosti o nje- 
govom životu i djelu. Izdvojite najbitnije. Potražite u 
školskoj knjižnici i druga djela ovoga pisaca. Izvijestite 
u razredu koja ste djela pronašli. 


Za lektiru ste u trećem razredu čitali Nazorovo djelo Bi- 
jeli jelen. Prisjetite se o čemu govori ta bajkovita pripo- 
vijetka. 


U Istri postoji mali grad Motovun. Saznajte nešto o to- 
me gradu. Može vam za to poslužiti stranica Turističke 


zajednice u Motovunu: http://www.tz-motovun.hr/ 


Ovo je djelo objavljeno u dvije inačice - za djecu i za 
odrasle. Sto mislite, zašto? 


Dječja je inačica prvi put tiskana u časopisu »Mladi Hr- 
vat«, 1912. godine. 


Priča nas dovodi do obale mora. 


Zamislimo ili poslušajmo valove na poveznici: 
https://www.youtube.com/watch?v=isviI5XTivNU 


Krenimo zatim na put dalje od mora, u zaleđe, do vino- 
grada u sredini otoka, do maslinika, polja, šuma.... Cu- 
je se svirka sopila. To je glazbalo koje se, između osta- 
log, sviralo i u Istri. 

Što znate o poluotoku Istra? 
https://hr.wikipedia.org/wiki/Istra 


U Istri se odvija radnja ove pripovijetke, bajke o slobo- 
di, snazi i bespomoćnosti, slozi i neslozi, dobru i zlu... 


U ovome djelu ima dosta nepoznatih riječi te dosta rije- 
či koje se govore u Istri. Prije čitanja, uz pomoć rječni- 
ka i učitelja ili učiteljice, upoznajte se s riječima koje će 
se pojavljivati. Napravite svoj mali razlikovni rječnik. 
Tako će vam čitanje biti puno lakše. 

Veli Jože 

Bilo je to davno, kad su ono providur Barbabianka i šjor Zuane Dalla Zonta, proto 
arsenala! u Mlecima i kapetan motovunske šume, išli po mletačkoj Istri da označe 
vapnom cerove koji će se oboriti i prevesti u Mletke. 


Ljetno je sunce vraški žeglo ispod Motovuna. U šumi ni povjetarca. Gore na brijegu 
bijelio se grad, opasan zidinom i zaštićen kulom. 


Providur i proto, umorni od lutanja po šumama, htjeli su upravo svrnuti na cestu 
što je vodila u grad, kad magare na kome je Barbabianka gotovo drijemao, stade naje- 
danput kao ukopano, pa pruži vrat, raširi nozdrve i izbulji oči u stog sijena pokraj neke 
daščare. 


— Žu! - klikne proto i udari nogom osla. 

Magare skoči; providur se trgne. 

- Koliko smo ih do sada u ovom kraju? - zapita Barbabianka. 

- Sedam hiljada trideseti četiri. 

— Što veliš? Dosta ih je. 

—- I previše! Ljudi će se tužiti. 

- Ništa zato! Nek bude sedam hiljada trideset i pet, pa onda: basta! Još jedan dakle. 
— Eto, taj uz cestu. 


—- Ne. Gle stabla uz onu daščaru, to ti je cer! Pamti: neka bude za me. Grijat će me 
ove zime u Kopru. 


I protu ne preostade no potrčati za magarcem koji zatrusa prema daščari, ošinut 
providurovom palicom i razdragan mirisom sijena. 

Životinja pobrza k plastu. 

- Daj vapno i metlicu! - reče Barbabianka sjahav s osla. Da ne zaboraviš da je moj, 
našarat ću na deblu svoj grb. 

Proto pruži posudu, providur umoči metlu i poče udarati znak. Barbabianka ne bi- 


jaše još gotov, kad nešto zašušnu. Začu se kako grane pucaju. Pomole se dvije ručetine: 
magarac poleti uvis, strmeknu niz deblo i ljosnu o zemlju pred providurovim nogama. 


! proto (tal) - graditelj, neimar; poslovođa, voditelj, upravitelj; arsenal (tal) - tvornica za izradu ili 
skladište za čuvanje naoružanja i vojne opreme; u Veneciji čuveno brodogradilište i dokovi za gradnju i 
popravljanje ratnih brodova. 

— Dio santo!? 


Pokraj stoga s kojega magarac istrgnu nekoliko rukoveti sijena pa ga zbog toga 
propast snađe, stajao je magarčev ubilac, kmet Jože iz sela Branenci, i gledao mrko u 
providura. Orijaš, jak kao bik, kuštrave glave, razdrta odijela i prašan, buljio je u Mlečića 
i kesio zube, nalik na kudronju koji ne da na gospodarevo, ali i ne srće preko plota. 
Barbabianka se tresao kao šiba; noge mu se bijahu skamenile u krvi što je poginulu oslu 
tekla iz ustiju. 


- Šjor Zuane! Raznijet će me. Aiuto! 


Proto je mirno stajao i uživao. Osvećivao se providuru koji ga već dugo sili, da se za 
njime pješke vuče po kršu, da mu kao sluga nosi vapno i metlu i timari osla. Najviše se 
proto ljutio, što je Barbabianka sam odlučivao koji će se cerovi posjeći. Stoprv onda kad 
šjor Zuane opazi da je strah providura dobrano izmučio i da su mu i usne problijedjele, 
reče mu: 


- Plemeniti gospodine, latite se palice i ošinite toga bezobraznika, ali pošteno! 


Barbabianka zadrhta još jače jer se ljudeskara maknu i poče drmati kocem plasta, 
kao da kani poklopiti sijenom i providura i poginula osla. 


Proto priđe k Barbabianki, turnu mu palicu u ruku i gurnu ga prema divu. Barbabi- 
anka je cvokotao zubima kao usred zime i sasvim iznemogao puštao da ga proto gura. Ali 
začas stara krepost plemenitih mu pređa, ili možda trenutačna omama straha, ohrabri 
providurovu desnu koja se dignu i jedva ošinu diva po bedrima. 


- Jače, jače! - kliknu šjor Zuane. 


I providuru koji se znojio kao škropljena žerava, ne bi bilo u onoj srdžbi ili strahu 
nikada dodijalo to šibanje, da mu palica doskora ne puknu. 


- Dosta! Ukrotili ste ga! - viknu mu proto. 

I zbilja. Jože iz sela Branenci stajaše pred providurom pokunjen i umiljat. 

- Čudno, per Dio13 

- Jože, klekni i poljubi skute gospodinu! To je naš gospodar! - vikne proto. 

I onaj div debelih nožurina, golemih šaka, koji je branio svoje sijeno od magaraca 


hvatajući ih za rep i bacajući ih u cerove grane, prignu se i kleknu pred niskim providu- 
rom. 


- Homo speluncae!* - šanu Barbabianka. 


- Šćavonac! - reče Zuane. Magarac dirnuo u njegov plast, a Vi u njegov cer, pa se 
pomamio. Da ga ne udariste, bio bi lupnuo s Vama o pećinu, bacio Vas u oblake. Oh, taj 


ž Dio santo! (tal.) - Bože sveti! 
3 per Dio (tal.) - zaboga, pobogu 


“ homo speluncae (lat.) - spiljski čovjek, pračovjek, divljak. 

glupi magarac! Da je on njega prije kopitom u noge, čovjek bi bio uzmaknuo, i sijeno bi 
bilo magarčevo. 

Težak još uvijek klečaše. Na njegovu licu vidio se izražaj ukroćene životinje. Utrnu 
u oku plamen; sad je pokornost izbijala iz zelenkaste zjenice i iz borica okolo usana iza 
kojih su virili veliki zubi. 

Proto namignu gorostasu neka ustane; povede ga pred cer i reče mu: 

— Gospodar je našarao na tvome stablu sveto slovo, i cer je sad njegov. Čuvaj ga kao 
oko u glavi. Kad pane prvi dažd, da si ga oborio i ponio dolje na rijeku gdje krcaju drva. 
Ali ti si smaknuo magarca, a gospodareve noge su umorne. Ponesi ga gore u grad, pa 
onda... u šumu! Na posao! 


— Ne! - klikne providur. Radije ću pješke. 
- Ali, magnifice, vi biste uvrijedili našega Jožu! — reče proto koji je svakako htio da 
mu opet utjera malo straha u kosti. 


Providur se nećkao i izvinjavao, ali na protov mig pograbi ga Jože ručetinama, po- 
sadi ga na svoj lijevi lakat. 


- Sretan Vam put i do viđenja - kliknu Zuane i nestade ga u šumicu. 


Providur Lodoviko Barbabianka čučio je u Jožinu krilu kao ptiče što ga dijete diglo 
iz gnijezda. Činilo mu se da lebdi na zvoniku pod kojim šumore šume, mrmore vode, 
šušte usjevi. Ali providur nije sada imao volje da to gleda i sluša; zabrinut promatraše 
gorostasovo lice, čvrst mu vrat, obao kao deblo mladoga hrasta i razgaljena, runjava prsa 
nalik na pećinu na koju se uhvatila mahovina. Promatrao je pleter bora okolo očiju i 
ustiju šćavonskog diva i uvjeravao se, da sve što je veliko, ne smije čovjek gledati preveć 
izbliza. Osjećao je da je u njemu strah mnogo manji, jer je već otkrivao na onome golom 
licu ne samo izraz pokornosti, nego i stradanja, što ga je Mlečić uvijek viđao na licu 
istarskih kmetova. To ga je opažanje umirivalo i uvjeravalo da će se doskora i on moći 
izderati grubo na gorostasa. Bojao se jedino onih zubi u Jožinim čeljustima kojima ga je 
div mogao zdrobiti kao crvljiv orah na prvi podražaj glada. 


- Dobri Jože, jesi li možda gladan? 
- Sam,> gospodine! 
— A tko te hrani? 


- Eh, oni iz grada kad jim dopeljam drva i kamike; pa oni va šumi kad kopam celi 
dan, i cepam debla, i les stavljam na kupe. A daju čagod i mornari kad jim vučem barke 
po reki. Daju, ali malo i sve proklinju. Teško je s njimi ishajat - eh, gospoda! 

- Aimaš li što svoga? 

- Imam onu strešnicu i oni cer. Al preko zime strešnica je za krave naših kanoniki, 
a cer je sada Vaš. Posadit ću nov. 


5 sam (čak.) - jesam 

- Pa što će ti mlado stablo? 

- Narast će, gospodine! Ono je već treći pred mojom hižom. 

- Per dio! Koliko ti je godina? 

- Govore, tristo, ali mi se vidi da jih je i više, jer je preko tristo žulji na mojem dlanu 
i preko tristo trni va mojih nogah. 

- Trista godina! I ti se mnogo toga spominješ? 

- Slabo se čega spominjem. Znam samo, da je jedanput sve drugačije bilo - drugači- 
je, a i čuda lepše. Spominjem se da sam još otrok prišal u ovi kraj, i da je moj otac 
pomagal zidati grad na gori, i da smo va njem bivali. Pa je za neko vreme bilo svima 
dobro, nam velim, dokler smo bili sami. 

- Zar suiostali bili jaki ko i ti? 

—- Nego da su. Onda je sve lepše, sve veće bilo: i plug, i voli. I bilo je grdnih zveri va 
gori, a mi smo jih lovili. Bilo je velikih kamiki na polju, a mi smo jih nosili na breg, na 
plećih, da ozidamo kaštel, i bilo je još mnogo tega, i pripetilo se je čuda stvari. Bilo nas je 
jedanput veli broj va ovem kraju, a sada sam sam. Drugoga se više ne spominjem. 

Barbabianka ga slušaše i promatraše mišice na vratu i laktovima orijaševim. Gle- 
dao je kako se ona prsa dižu i spuštaju i mislio što sve ne bi postigli njegovi zemljaci, kad 
bi imali svuda takove radnike i vojnike, kada bi oni sami takvi bili. A kako bi to krasno 
bilo kad bi se providur vratio u Mletke vodeći za uzicu Jožu kao kakva psa! Potamnio bi 
Barbabianka s Velim Jožom svu slavu onih providura koji se vraćaju s dalekog Istoka i 
Juga vodeći sa sobom u Mletke čudne sluge: afričke crnce i Arape, da se njima diče. 


- Jože, hoćeš li sa mnom u Mletke? 
- A kada? 
- Tamo do osam mjeseci. Što veliš? Ne bi se, vjeruj pokajao. Dođi k meni u Kopar! 


- Hm! - zagunđa div i spusti providura na motovunsku zidinu. 


Motovunske su ulice vrvjele oružanim pukom. Veliko zvono na kuli lupalo je kao bijesno, 
zvalo na trg i na zidine, a glavare gradske na vijećanje. »E-to, Jo-že! E-to, Jo-Že!« klopota- 
lo je zvono. Grad se cijeli dignu da odbije gorostasa, kojemu su pred tri dana neki 
građani poručili da ne smije više u Motovun, jer je on dužan rabotati i nadalje na polju i u 
šumi za motovunsku općinu, a da ne prima za to svake subote pečena vola. »Tok! Tok! 
Subota je, a Veli Jože dolazi« lupalo je zvono, i gomile građana srtahu na zidinu zvekećući 
oružjem. Veljom lupom# zatvoriše se vrata na kapiji gradskoj, iako su nekoji tvrdili da je 
taj trud uzaludan, jer Joži, ako mu se baš ushtije, ne će biti teško prekoračiti bedeme 
gradske. Građani su motovunski dobro znali kakav je dobričina Veli Jože iz sela Branen- 
ci. Ne treba se baš ozbiljno prestrašiti, ako mu danas prvi put zatvaraju pred nosom 


$ veljom lupom - velikom bukom 

vrata i dočekuju ga naoružani do zubi, kao da je kmet kakav hajdučina. Ali neka i Jože 
jednom vidi kako Motovunjani nisu samo trgovčići i kramari, kako to neki vele, nego 
također viteški građani. 


Veliko je bilo čudo Motovunjana kadno ugledaše, gdje Veli Jože polaže na zidinu 
plemenitoga gospodina Lodovika Barbabianku. Podeštat, kančelir, arhivar, kamarlengo i 
ostala kita dotrčaše da se poklone providuru. Zvono udari u slavu, a narod nabode kape 
na vrh helebarda, koje dignuše uvis, kličući: Viva! - U triumfu povedoše Barbabianku u 
vijećnicu, te građanstvo pohrli opet na zidinu da tu čeka odluku vijeća i bdi nad Jožom, 
koga bi gladan želudac mogao još i na ludost prisiliti. 


U gradskoj vijećnici otvori podeštat sjednicu slavospjevom mletačkome duždu i la- 
viću sv. Marka, tome simbolu neoborive moći Serenisime. Pljesak zaori dvoranom kada 
govornik stane čestitati providuru za njegovo junaštvo: ukrotio je diva i dao se prenijeti 
u grad od te zvijeri upravo onda, kad se Motovun spremao da odbije oružanom rukom 
drskoga goropadnika. Povlađivanje i ushit pričiniše se Barbabianki tako iskreni, da se 
gotovo sam uvjeri kako ga majka rodi junakom, te se uspravi još veličanstveniji u svome 
naslonjaču. Nije šala! Ući u Motovun, ali u naručju orijaša protiv kojega ustaje čitav grad 
uz lupu zvona i uza zveket oružja. Div je gutao volove i gađao cerove krošnje magarcima 
- oh, da mu je jednom proći preko Markova trga Mlecima u krilu toga giganta! »Oni ga 
mrze, jer ga se boje; meni se pak pričinja krotak kao janje. To znači da sam ja osobit čo- 
vjek« mislio je Barbabianka i gledao s visoka na one obične smrtnike. 

Podeštat je usto vodio dalje vijećanje. Radilo se o tom kako da se jednom obuzda 
kmeta Jožu. Podeštat reče, kako od jedno dvjesta godina vlada običaj da grad Motovun 
zalaže svake subote diva pečenim volom. Građanstvo zahtijeva da se taj običaj ukine, a 
gorostas ne će da popusti od svoga tobožnjega prava. Zadaća je zbora riješiti to pitanje, 
da ne bude smutnje u gradu. To kaza podeštat, i vijećanje započe. Ma koliko se patriciji 
silili da budu mirni i trijezni, mnijenja se sve više kosila, rasprava je postajala sve 
strastvenija, glasovi sve reskiji, galama sve veća. Kančelir je govorio kako je s arhivarom 
premetnuo sve stare spise, a da nije našao ni retka iz kojega bi izlazilo to tobožnje pravo 
kmeta Jože. Konservator, taj budni čuvar motovunskih zakona, tvrdio je da sva ta 
rasprava malo vrijedi, pače da vrijeđa gradske štatute: za kmeta nema prava; njemu je 
samo nositi desetinu i rabotati. Suci su tvrdili da je taj običaj ruglo i sramota; kmet je 
Jože silnik koji je udario harač na grad. Jednog će dana udariti div nov porez: na svaku 
kuću po deset dukata i po djevojku ili mladu nevjestu - a što će tek onda to slavno 
vijeće? Zapovjednik gradskih stražara tumačio je patricijima svoj plan po kojem će mu 
sigurno uspjeti da nadhrva gorostasa; govorio je da bi se još jedanput moralo kušati 
otrovom - nije moguće da se jednom ne nađe i za orijaša zgodan sok. Ali kamarlengo 
Civetta, ekonom gradski, opiraše se svemu tome. 

- Ja bih pozlatio toga divljaka - govorio je na užas patricija. Jože nam pase krda i 
lovi divljač, i ore nam zemlju, i siječe nam drva, i zida nam zidove i tornjeve, i vuče nam 
brodove, i plaši naše neprijatelje. Jože nas hrani i brani. Njegova je snaga u našim 

rukama, u našoj službi. Od njega nam brašno i vino, stoka i drva, a sve to za kukavnu 
subotnju pečenku. Preveć nam koristi, da mu zaželimo zla! 


Ali kamarlengove riječi pomamiše još gore motovunske patricije. Oni hranjeni i 
branjeni od kmeta i varvarina! Oni da sve to priznadu neotesanome stogu kostiju i mesa, 
onoj glupoj nesvjesnoj sili! Zbog njega da se ogriješe o gradske štatute! Kamarlengo se 
Civetta urotio s protom Zuanom i uzdiže kmeta, da ponizi građane. I bez Jože će oni 
zidati kule, vrijeći pšenicu i ložiti drva. Da! Harač mora prestati! 


Raspravljali su dugo dok ne odlučiše: progonstvo ili smrt. Htjeli su to javiti cijelome 
gradu, kad se dignu protiv Barbabianka. 


- Gospodo, - reče - nemojte se toliko mučiti, a sve badava! Ja sam malo prije nalo- 
žio gorostasu da dođe o Uskrsu u Kopar. Povest ću ga sa sobom u Mletke, nek Mlečani 
vide kakav smo narod podjarmili u ovome kraju, i protiv kakvih se buntovnika mora 
boriti slavni grad Motovun. Ustrpite se ovo osam mjeseci. Hranite ga štedite a o Uskrsu 
mu pokažite put do Kopra. Kmet Jože pripada od danas Signoriji i meni. 


Vijeće udari u povlađivanje. Podeštat se topio od sreće. Eto, nestat će zauvijek to 
vječno pitanje o Jožinoj pečenki s dnevnoga reda sviju općinskih sjednica. Gorostas će u 
Mletke kao momak, paž plemića Barbabianke, i Motovun će se napokon umiriti. U tome 
veselju podeštat predloži, a vijeće prihvati, da se kmetu Joži, kao pokornome slugi 
moćnoga providura, ponese već danas iz gradske pivnice po bačve vina i da ga se 
nahrani trima košarama hljeba i najgojnijim volom u općinskim stajama. 


II. 


Dok se to zbivalo u vijećnici, građani su stražarili na zidini. Jože je sjedio pred kapijom i 
čekao da mu donesu pečenku. Buljio je u zatvorena vrata i u onaj mravinjak na bedemu 
ne mareći za psovke na koje ga Motovunjani bijahu već odavno obiknuli. A građani, 
videći ga onako mirna, smetnu malo pomalo svoje junačko držanje, odložiše kacige i 
mačeve. Prometnuše se opet u trgovce i male obrtnike - živahne, žučljive, željne šale i 
bruke. Bili su već sigurni da se Veli Jože ne će ni danas pobuniti, pa je njihovo veselje 
samo raslo. 


— Ej, Jože! - klikne hromi postolar Škarpa. - Ustrpi se, bolan! Gospoda ti u vijećnici 
peku vola. 

Motovunjani prasnuše u smijeh. 

Kao da se sada slavi pir na motovunskoj zidini. Starci stoje u hladu i srču kapljicu. 


Momci pjevaju i rogobore. Djeca sjede na rubu zida, mašu nogama po zraku, ciljaju 
kamenčićima diva koji gleda i čeka. E, danas će vijeće skinuti građanima s vrata sramotni 


e-Lektire 


lektire.skole.hr 


Vladimir Nazor | Veli Jože 19 
harač zbog kojeg se Porečani i Koprani rugaju Motovunjanima. Kao da je sam nečastivi 
ušao u tijelo hromoga postolara Škarpe koji poskakuje, mota jezikom, promeće se po 
zidini. Dotrčao je na rub zida, kleknuo je i pružio glavu prema divu; dere se: 

- Ej Jože! Daj onu tvoju o istarskome kralju! 

- Pjevaj, Jože! - kliču građani. 

Ali Jožu tišti zlovolja; on gine od čežnje za pečenkom. Bit će jedno sto godina, što 
nije tako dugo čekao da mu donesu hranu. U njemu se probudio gladni vuk koji mu kopa 
u želucu i hoće mesa i sve prijeti da će bijesno zatuliti, ako ga ne umire, ma čime bilo, 
makar kožom i kostima. A ono piće što građanima teče niz grlo i budi u njima radost i 
obijest! Kad će ga i on okusiti? Sve ga nešto bocka da pruži ruke i odnese ljudima ispred 
nosa taj čarobni napitak. 

- Jože - kriči postolar - zapjevaj i dobit ćeš brentu vina! 

— Dobit ćeš! - Viču svi drugi. 

Div se nasmjehnu i uspravi. Muklo i hrapavo započe svoju pjesmu: 

Lepo li mi lov lovil je va zel€noj šumi našoj 
Ban Dragonja mladi. 
Va ruki mu desnoj sjala glatka kremena sekira. 
Rušile se stene gorske pod nogom njegovom teškom, 
Tice plahe su kričale i šumela mrka šuma, 
Šuma motovinska. 
Lepo li mi mladi bane grdu zver lugom progoni. 
Sve šušti brada mu črna, viju mu se vlasi dugi. 
Tule rogi, momak kliče, a medvčd od boli riče, 
Medved motovunski. 
Pjeva Jože čudnu zgodu iz davnine. Goni ban Dragonja medvjeda po šumi. Golem je i gol, 
samo su mu pleća ogrnuta zvjerinjom kožom. Lug šumori, kamenje se roni pod njegovim 
nogama, žamori odjekuju po pećinama. Trepti Jožin glas kao da čuješ šum stabla, 
grmljavinu u spilji, jeku roga, poklik lovca. Osjećaš u onome pjevu snagu praotaca, 
duboko disanje prirode i čovjeka. Eto, čuješ umornu lupu zvjerinje šape i udarac kreme- 
ne sjekire o lubanju, riku zvijeri i pobjednički klik gorostasov. Grmlje puca — to lovac 
vuče medvjeda dolje na poljanu. - Jožin glas postaje mekši. Topli zvukovi puni su 
sunčane svjetlosti i žara a neke riječi sjećaju na miris usjeva, na milivonju pokošene 
djeteline. Lovac se spustio na poljanu, ušao u njivu gdje žeteoci žanju. 

Da si zdravo, lovče mladi, va toj našoj njivi lepoj! 

Mi ćemo ti grad zidati na kamenu iznad brega, 

Mi ćemo ti mač zelčni i od zlata skovat krunu, 
Ej, Dragonja bane! 

K nam pridi! Pun meh te čeka, a med naš vonja po smilju. 

Stog je sena mehki ležaj, naše ruke čvrsti naslon. 

Mi ćemo te k suncu dignut, mi ćemo te krunom krunit, 
Ej, Dragonja bane! 


Kao pobjednička himna ori se Jožina pjesma. Izvire iz tamna kuta njegove duše; skočila 
je ko brizag vode iz duboka skrovišta da šikne kroz kamenje, kroz pleter trnja i drača, pa 
da zabliješti na suncu i zažubori niza strminu. Pjeva gorostas. Sklopio je napola oči kao 
da gleda nešto čega već davno nestade, kao da sluša već davno ušutjele glasove. 


I na br&gu grad se diže od mramora i kremena. 
Na glavi je mladog bana zablistala kruna zlatna. 
Zašušnjale njive naše, zašiimčle šume naše, 

Ej, Dragonja kralju! 


Glas orijašev grmi i buči kao slap vode što s visoka pada na ravan da je poplavi. Njegova 
je pjesma jeka iz sretnijih vremena. Pjeva s njime cijelo pokoljenje divova koji su 
provodili život u radu i slobodi. Vinula se Jožina pjesma iz cerovih kora, iz litica, iz grude 
na njivi, iz bedara bikova, iz mišica i iz duše praotaca. Priča kako su orači proslavili u 
svome kraju trud svoj i pobjedu svoju. Škripa plugova, dahtanje volova, šum žrvnjeva, 
lupa kamenja, struganje greda uza zidove, sve se to čuje u Jožinu glasu... 


Joj, otkuda sever bije, patuljki gredu na konjeh. 

Jašu, jašu bez prestanka. Mač zveči, konji jim ržu. 

Sve su naše njive strli, krv je pala po poljani, 
Grudo motovunska! 


I pjesma priča o navali gvozdenih patuljaka. Zveči u njoj oružje neprijateljsko, i ržu konji, 
i kliču borci. Kao da čuješ škrgut zubi i disanje kralja Dragonje koji se brani od šume 
kopalja, od oblaka strelica. Lupaju klade, sikću perca i tutnje štitovi, pogođeni i smrvljeni 
od kamenja divova. Sve to tutnji i zveči u Jožinu glasu, kao da se taj boj bije sada u 
dubljini njegovih prsiju. 

Svi su Besi zakovani i potčrani svi Jadi.7 
Blaze vam, vi zlatne njive, mrke šume, zelen-gore! 
Utukal si onu gamad, obranil dvorč si bele, 

Ej, Dragonja kralju! 


Pobjednički krik izvio se iz pjevačeva grla. Kao mišad srću patuljci niz motovunsku 
strminu; bježe da se sakriju u rupe i kamenje, u grmlje i šušor... 

Gorostas je najednom stao; stisnuo oči i bolno zapjevao. Nešto puče u Jožinoj duši, 
u pjevačevu glasu! Rastrgale se strune, prosule se ploče. Nešto tužno teče u srce iz 
orijaševa pjeva, nešto se kobno zbiva sada gore na motovunskoj zidini. Boluju divovi, 
umire kralj od uboda otrovanih strelica, onih igala u njihovoj koži. Osjećaju kako im se 
krv kvari u žilama: desnica klone, koljeno kleca, grč ih davi; neka ih ruka tišti i sili da se 
svale na zemlju i sklope oči. 

Pjeva Jože pjesmu umiranja. Čuješ hropnju divova na litici! Umiru tužno i polako 
jer im se ne da umrijeti, jer je njihov život bio tako lijep. A dolje u docu i na ravnici 
čekaju patuljci. Znadu moć otrova. Vire iz grmlja i gledaju u svoje djelo. Blijed i hladan 
pružio se kralj Dragonja preko praga gradskih vrata, kao da svojim truplom hoće i sada 
zapriječiti tuđincu ulazak u grad. Umukao je hropot stotinu grla; dokončala borba 
stotinu duša; muk vlada na zidinama i u kućama mrtvoga grada. 


Pojuriše čete patuljaka uza strminu; padoše na ona tjelesa kao roj muha, kao jato 
gavrana, da im šaraju kožu i bodu oči kopljima. Poplaviše grad, da se rasprše po stano- 
vima. I nađoše na ognjištu dijete, pa ga vuku na zidinu da ga strmeknu niz bedem. Ali 
glavar patuljaka stupa pred rulju i veli djetetu: »Živjet ćeš i robovat ćeš nam!« I taj 
posljednji motovunski div živi i dandanas. Onda se to dijete zvalo Gorazda; sad se zove 
Jože. Onda je ono bilo kao hrastić što ga sunce obasjava, i dažd mije, i zemlja hrani usred 
šume; sada je nalik na stablo što ostade samo na sažganoj čistini, te ga grom bije, sjekira 
siječe i biljke mu nametnice sišu sokove. - Patuljci su zaposjeli grad i udarili u stijene 
gradske svoje znakove. Glavar je prekovao Dragonjinu krunu, postavio je sebi na glavu, 
sio na prijestolje i rekao: »Zakopajte ta tjelesa da nam ne okuže grada!« 


Vaj, umrćt je teško, teško, kad si grad pir dogradil, 
Kad si sreću uzidal, kako drevo vas procval. 
Još je teže robovati na svojdj rojenoj grude, 

Grudo motovunska! 


7 Besi i Jadi - Bjesovi i Jadi, zli duhovi u slavenskoj mitologiji. 

Pjeva Jože kao da mu se srce lomi. Čuješ u njegovu glasu kako se nešto valja niza strmi- 
nu, nešto veliko i mrtvo. Čuješ zveku motika koje kopaju jame, i lupu golema tijela o dno, 
i štropot zemlje koja pada na pregršti. 

Poput rijeke pune tihih muklih žamora teče pjesma iz orijaševa grla! Podsjeća na 
patnju, na rabotu. Tako tuži nevoljnik kojemu su ugrabili baštinu: to je bugarenje sužnja 
i naricanje roba. Kao voda razliježe se Jožin plač — ali grč popušta; nekoliko je kapi 
melema kanulo u more suza. Iz dubljine se duše nešto diže da ogrije i obasja. Oni su 
orijaši jošte živi. 

Priča sada Jožina pjesma, kako po njivama i šumama okolo grada niču iz tjelesa za- 
kopanih divova usjevi, loze i cerovi puni mezgre i mirisa. Pjeva Jože, a dolje okolo grada 
po njivama i u docima, šumore grane i grgolje vruci kao da prate njegove riječi i da mu 
povlađuju... 

Gorostas umuknu, strese se kao iza sna i pogleda u čeljad na zidini. 

- Kakav kralj Karonja, Bog te ubio! 

- Jel'to pjesma ili mukanje? 

- Bravo, stari! Zaslužio si vino i vola. Gle, pečenka je na balisti. Otvori usta. Pozor, 
Jože! Sad! 

Div zinu da nešto reče. Balista škripnu, i velika kugla kaljava mokra sijena začepi 
Joži usta. 

- Hura! - zaori na zidini. Građani se pomamiše od veselja. 

- Jel' sočna pečenka? 

- Kako ti miriše to vino? 

Postolar se Škarpa grčio od smijeha. Ali onaj divljak kao da se ovog puta ne obra- 
dova toj novoj motovunskoj šali! Ne samo što joj se ne zadivi, no se eto nakostruši kao 
jež i smrknu kao oblak. Građani, obiknuti da gledaju Jožino lice uvijek pokorno i dobro- 
ćudno, shvatiše one bore na orijaševu čelu kao prijetnju; pohitješe da je odmah suzbiju 
svojom prijetnjom, pa se latiše oružja i poredaše u bojni rod. No se Jože ovog puta ne 
prestraši, nego skoči na noge, rukne, prekorači zidinu i sklopiv rukama motovunsku 
kulu, stade je drmati od temelja do vrha. 

Urlik i zapomagaj nastade u prestrašenoj gomili. Čeljad nagne u lud bijeg. Jože os- 
tavi toranj. Sjedne na svoje mjesto da promatra, kako motovunski građani jure prema 
vijećnici dižući potplate uvis, posrćući u gužvi i kričeći iz svoga grla: »Aiuto! La torre!«? - 
I div se sjeti da je baš tako bježalo jednom pred njim cijelo leglo poljskih miševa dolje na 
rubu šume, dižući smiješno uvis stražnje noge, cičeći i tresući repićima. - Čudno! Danas 
se njegovi gospodari poniješe kao i miševi. Zar se i oni mogu prestrašiti? Zar se zbilja 
građani mogu prepasti od njega, kmeta Jože, komu je suđeno da im robuje? »Ne! - misli 
gorostas, - oni se boje tornja, toga brata moga od kamena.« 


8 Aiuto! La torre! (tal.) - Upomoć! Toranj! 

Građani su dotrčali do vijećnice, blijedi od gnjeva i od straha. Mašu rukama i kriče: 
»Morte al s'ciavo!? La torre! La torre!l« — Na balkonu zgrade pojavio se lice podeštatovo. 
Patricij diže uvis ruku i nešto govori. Građani slušaju, postaju mirniji te povlađuju 
govorniku klicanjem i mahanjem šešira. I div gleda kako se otvaraju vrata vijećnice. 
Izlazi providur Barbabianka s podeštatom i s plemićima. Idu prema njemu. Pred tom 
kitom hoda nekoliko momaka noseći pečena vola, tri koša hljeba i bačvicu vina. Povorka 
se približava mirini povrh kapije: rekao bih, podanici nose vladaru so i zemlju. 

Gleda Jože i sve misli: ljuljaju ga slatki sni. No je povorka već stala spram njega; pe- 
čenka se puši na rubu zidine; hljeb miriše; vino vonja ružama i jagodama. 

Podeštat stoji uz vola i drži govor orijašu. Jože ga dobro ne razumije, a i ne čuje jer 
mu je ono blago božje zaokupilo sva sjetila. Shvaća jedino da je danas podeštat dobar 
kao dobar dan u godini, da nešto govori o Jožinim zaslugama, o subotnjem volu, o 
providuru Barbabianki, o putovanju u Kopar tamo o Uskrsu, o galijama i o Mlecima. Što 
gorostas najbolje shvaća i što mu najviše godi, jesu posljednje riječi motovunskoga 
podeštata: »Jože, to je sve tvoje.« 

I div, bojeći se nove šale i prevare, zamumolji nešto, uze darove, naprti se i pohita 
prema svome ceru dolje pokraj daščare. 


II. 


Uskrs je. Prolistale grane, zamirisalo cvijeće i propjevala gnijezda po luzima motovun- 
skim, tamo od brdina prema Buzetu pa sve do mora. U pristaništima niz rijeku i dolje u 
ušću, lađe nakrcate lijesom čekaju prve proljetne vjetrove da odjedre prema Mlecima. 
Gore u gradu pretočili građani po drugi put vino i isprali bačve pa svetkuju blagdane, 
sunčajući se kao gušteri na zidini i sve očekujući, kad će ugledati nešto važno i veselo. 


I Joži je sada dobro. Povalio se nauznak, protegao se koliko je dug i širok na obali 
rijeke, diše zrak zadojen vonjom djeteline, bulji u sunce i sluša zvonjavu zvona. Valja se 
div po mladoj travi kao medvjed koga uznemiruje neiskorišćena snaga. Razdragan je 
novim žamorima i mirisima. Kako se zatrčao jutros niza šumu! Probudilo ga u zoru 
kukanje kukavice, i on ustade i potrča, da, po starom običaju, javi Motovunjanima da su 
sva zvjerad potjerana i da je nastalo veselje u njihovu lugu. Prelomio je na jablanu granu, 
digao je uvis, zavitlao njome, pa udri u trk sve okolo grada. Sigurno su i jutros čekali 
građani na taj znak, vireći glavom iz kućnih prozorčića kao miševi iz rupa. Ugledaše ga - 


? Morte al s'ciavo! (tal.) - Smrt robu!; Smrt Slavenu! 

misli gorostas — i kazaše: »Ustajte, djeco, da siđemo u dolinu! Nabrat ćemo đurdica. Jože 
pliva po šumi kao po zelenoj rijeci. Uskrs je, dan mira. Ne bojte ga se.« 


I Jože se danas natrčao kao još nikada. Nabrao je cvijeća i potražio gnijezda da raz- 
veseli motovunske žene i dječicu. Valja se po travi poput zmajića što stoprv osjeća, kako 
je ugodno sunčati se. Kao da je sa studeni i mećavom nestalo i koječega što ga rastuživa- 
lo. I dosad se Jože uvijek radovao uskrsnome suncu, ali ovog se puta osjeća mirnim i 
zadovoljnim. Otkada je ono ponio u Motovun istarskoga providura, štošta se promijenilo 
u njegovu životu. Motovunjani ga nekako drukčije gledaju; dosta je da pruži ruke kao da 
se hoće mašiti za njihov toranj, da prekine bruku i ruganje. Svake subote dobiva ne samo 
vola, nego i brentu vina. Izmučio se kao pašče ove jeseni i zime. Nosio je Motovunjanima 
u vrtove gnoj, trijebio korov, pasao blago, prenosio u vinograde zemlju, sijao jaru raž, 
pšenicu i djetelinu, a do koji dan počet će da okopava lozu i sije ječam i cijepi voćke. A 
koliko se kinio u šumi i na rijeci gdje su mu užeta ožuljala ramena, kad je vukao lađe 
protiv struje! Ali je sve to prošlo. On će odoljeti i težemu poslu, samo da opet ne ozlovolji 
svojih gospodara koji su postali prama njemu tako dobri. Zanovijetaju mu, istina je, 
gotovo svaki dan, govoreći mu o nekom putovanju u Mletke, ali je to možda šala. Što bi 
on u Mlecima, kad je život ovdje sve ljepši! 

Sunča se Jože povaljen na travi kao gušter i ne sluti kako se gore u gradu gospoda 
prepiru zbog njega. Pozvao podeštat jutros prota Zuana Dalla Zonta, da ga sjeti e je 
svanuo dan, kad je Velom Joži putovati u Kopar k providuru. Sutra u zoru mora div na 
put. Patricij i građanstvo mole prota Zuana da se potrudi s gorostasom u prijestolnicu 
providura Barbabianke; u znak harnosti dobit će na dar konja na kojemu će jahati. To 
reče podeštat, ali se proto pomami; plane i stade grditi i psovati. Koja ludost! Izgubiti 
gorostasa, samo da se ugodi građanima. A tko će vući brodove uz rijeku? A tko će raditi u 
šumi? Zar Motovunjani? 6000 vesala, 2000 motki i 2000 kopalja - a da ne spomeneš 
drva za loženje i za ogrjev - dala je ove godine motovunska šuma. A tko se pri tome 
najviše znojio? Kmet Jože! 

- Ja bez Jože ne mogu raditi! On mi više vrijedi no sav Motovun. - Tako je vikao 
proto, surov čovjek, ali iskusan majstor koji je već davno bio Motovunjanima trn u oku. 


Podeštat ga je baš htio ukoriti, kad se umiješa i kamarlengo Civetta koji dođe protu 
u pomoć. A tko će kopati i orati, pasti blago i voziti ljetinu, kad ne bude više orijaša? Kad 
ne bi imali tog Jožu, valjalo bi potražiti drugoga, kupiti ga ma gdje bilo, pa i za skupe 
novce. A gdje ga naći? Iščezoše gotovo posvuda ti trudbenici zemlje; tko ih još ima, ne 
pušta ih od sebe. A naš Jože je upravo najbolje vrste: pokoran ko pašče, jak kao bik, zdrav 
kao kremen, a glup kao tele. Kamarlengo će k duždu u Mletke, ako Jože ode. U Mlecima 
dobro znadu da baš stvorovi kao što je Jože, pridoniješe ponajviše sjaju i snazi republike. 

Podeštat ih slušaše i mrštijaše čelo: A providurova zapovijed? A želja patricija i 
građanstva? I kad bi bilo istina da gotovo svi istarski gradovi i plemićki dvori imadu po 
jednog Jožu, zar ne bi oni mogli i bez te nemani? Pustite građane neka sami rade, neka se 
priuče trudu, pa ćete vidjeti. A ako se te poluživotinje jednom pobune? Eto, Jože je 

zadrmao motovunskim tornjem. Ruga se sva Istra. Zaslužio je smrt, a mi smo ga pošted- 
jeli samo da se vrši providurova želja. Ovih smo ga mjeseci mazili na veliko čudo i srdžbu 
građana, samo da ga lakše sklonimo na odlazak. Ne! Mjera je već puna. Zapovijeda se 
protu Zuani da sutra u zoru zajaše konja i povede Velog Jožu u grad Kopar k providuru 
Barbabianki. 


Tako reče podeštat, a protu ne preostade drugo, no poslušati. 


I zbilja, sutradan o granuću sunca, vrvjelo je na motovunskoj zidini kao u mravi- 
njaku. Građani su bacali šešire uvis, mahali rukama, kričali i zviždali. 


- Dobar put, Jože! Utopio se, ako Bog da! 
- Zadrmaj tornjem sv. Marka, ako si junak! 


Gledali su Motovunjani kako dolje u dolini jaše proto Zuane Dalla Zonta, a za njim 
korača sitno i polako div Jože, noseći na ramenu nešto dugo i debelo nalik na golemo 
koplje, valjda okresano deblo svoga cera. Gledahu građani i kričahu, psovahu, zviždahu, 
dugo, dugo - sve dok im putnici ne iščezoše s vida. 


U osvit dana otplovi iz koparske luke velika galija put bijelih Mletaka. 


Zapuhao je vjetar. Jedra se nadimaju, konopi zuje, zastava leprša, a drijevo1% skače 
kao konj po plavome polju, roneći pramac i bokove u morsku pjenu. - Sunce granjuje. 
Daleka je gora kao oltar s plamenim cvjetovima na vrhu. Oblak zlatna praška prosipa se s 
visoka na površinu morsku. 


Jože se povalio na palubu, naslonio glavu na krmu. Nije mu pravo što su ga istrgnuli 
motovunskoj grudi, ali ga Barbabianka tetoši kao sina i tovi ga kao vola, pa mu se sve 
čini da će preboljeti i tu tugu. Ali što više nestaje kopna tamo dolje na zreniku, Joži je sve 
teže i nešto ga bocka, ustane i skoči u vodu, pa da se vrati k svojim šumama. No je li ta 
bara baš tako plitka da bi se mogla pregaziti? U to se Jože zamislio. Galija međutim leti 
kao da se jedra pretvorila u krila. Nestade i uske tamne crte na obzoru; sada se golem 
kolobar svio daleko okolo lađe: - nebo i pučina. Jože više ne zna ni gdje nestade onih 
gora, ni kamo hrli lađa, ta čudna drvena ptičurina na kojoj se sve drma i ljulja i šumi i 
zuji, dok joj u utrobi nešto pljuska i muče. 

Div leži kao prikovan; ne miče se jer mu se sve čini da će se pod njim lađa prignuti, 
prevaliti. Teško mu je pri srcu, al se nada ugledati najednom pred kljunom lađe Mletke, a 
duždev grad nije sigurno gori od Motovuna. Bit će i tamo poljana i dolaca, šuma i 
pašnjaka; bit će nešto čvrsto pod nogama. - Gleda Jože kako se sunce polagano penje. 
Sad je ono kao plamen štit iz kojeg se lije na lađu i more rijeka vatre. O vi hladne sjene 


10 drijevo - brod, lađa 

šume motovunske, dok podne lije s neba svjetlost i žar! Ovdje te sunce pali, vjetar bije, a 
šumor mora uznemiruje: - sve ti burka krv i potiče da skočiš na noge i porveš se malo 
bilo s kime, a kad tamo, moraš ležati poput panja na ugrijanim daskama što zaudaraju 
katranom. Dugo čuči Jože na palubi; ne miče se jer se boji da ne padne u vodene ponore i 
napreže se da odoli nemiru od kojeg trpi uvijek više. No vjetar popušta, jenja; nestaje ga 
sasvim. Platna na jarbolima vise sada kao krpe; zastava se zgužvala kao suhi list; konopi 
ne trepeću: objesili se poput mrtvih guja. Zapada sunce u magluštinu na morskoj međi; 
zalazi u grad oblačina iz kojeg suklja dim, rasvijetljen vatrama grdna požara. Lađa je 
stala nasred bare kao da je netko stukao drvenoj ptičurini oba krila. Gleda Jože i sve 
misli, kako bi to strašno bilo kada bi lađa ostala tu zauvijek, a on na njoj onako povaljen i 
kao prikovan. Div osjeti kako mu nema života daleko od motovunskih dolaca; osjeti pače 
- ato možda prvi put u životu - kako su ta gospoda nepravedna prama njemu. Čemu ga 
digoše iz njegove zemlje? Što će njemu Mleci? Ta lađa-grobnica? To more? I Jože se 
gotovo pokaja što se ne opre šjor Zuanu, kad ga proto prisili da ga slijedi u Kopar i uđe u 
tu lađu. 


No sad se zgodi nešto što rasprši Jožine misli i baci ga u novo čudo. Drvena ptičuri- 
na na kojoj mu je bilo suđeno da onako leži, stajala je mirno s obješenim krilima od 
platna, ali se u njezinoj nutrinji začuše glasovi i žamori. Kao da se odriješili čvorovi i 
razglobili drveni neki zglobovi. Netko haknu, pa nešto lupnu, i obje strane broda 
zadrhtaše. Iz stotinu rupa na bokovima lađe pomoliše se redovi motki koje lupnuše o 
vodu, dignuše se u zrak i počeše lupati i strugati morsku površinu. Motke se pjenile na 
donjem kraju dok bi tiskale vodu; a sjale se od sijaset kapljica i mlazova kad bi se 
zavitlale u zraku. Čudio se Jože, jer nije znao da takve ptičurine imaju stotinu tankih 
nogu, koje mogu u potrebi ispružiti te zagaziti pučinom. Ne vuku se dakle sve lađe 
konopom kao one pod Motovunom. Ove su obdan kao ptice orijaških krila, a obnoć kao 
pauci što kroče površinom vode pomoću stotinu drvenih nogu. 


Leži Jože; sluša pljusak vesala i gleda kako se tmora na zapadu polagano diže i širi 
po nebu, uvijek crnja i grđa. 


- Voga!11 - kliče netko pod palubom. 


Gorostasu se pričinja da je čuo zviždanje bičeva, psovku i zveket lanca. Pljusak je 
vesala sada brži i jači; lađa-pauk juri kao da joj nova snaga ušla u noge. Još časak, pa je 
nešto zagunđalo, zašumjelo i zapjevalo u utrobi lađe. Glas je snažan, ali prigušen, hrapav 
i dubok; rekao bih da dolazi iz dubljina morskih a pjesma je tužna kao plač. 


Pokle su me prikovali zlizane za ove daski, 

Ja nisan već doma videl ni svoje zaglčdal majki. 

Si l' cela mi, kuća bela? Sil' mi, majko, prebolščla? 
More, more sinje! 


1 Voga! (tal.) - Veslaj! 

Pljuskaju vesla i prate svojom lupom to pjevanje u tmurnome sutonu. Gomile oblaka 
dižu se sa zapada: neki su suri kao gorske litice, drugi crveni poput plamena. Pučina je 
ovdje olovna, tamo mrkozelena; mršti se i smrkava kao čelo što krije misao na krv i 
osvetu. Konopi na jarbolima zazujaše kao da za nečim tuže. 


Pokle su me zakopali va ovu drvčnu rakvu, 

Videl nis' bora va šume ni na nebe sunce žarko. 

Si l' se, drevo, osušilo? Si l' se, sunce, ugasilo? 
More, more sinje! 


Kako čudno klokoču one kapi što pužu niz podignuta vesla te padaju u vodu! Kako čudno 
šumi more na kljunu galije! 


Pest Zemlji mi prnesite! Bašelka mi struk darujte! 

Suho veslo će procvast mi i duša će ut&šit se. 

Pak ću onput mirno slušat, ča mi šapćeš skroz galiju, 
More, more sinje! 


Jedno je veslo puklo; nad brodom je proletjela crna ptica. Pjesma umuknu. 

Zazvoni zvono. Pauk-lađa skupila noge, povukla ih u tijelo i stala; ljulja se na vjetri- 
ću koji je tek počeo duhati. 

- Oluja će. Na jarbole! 


I mornari se dugo trudili na križevima. Kada svršiše, siđoše i posjedoše iza Jožinih 
leđa pokraj providura i kapetana lađe, da večeraju. 


Mrak se hvata, i prve se zvijezde ukazuju na nebu, tamo gdje je još vedro. 


Jože leži i bulji u pramac. Ono mu pjevanje ne ide nikako iz glave. Tko to pjeva nje- 
govim jezikom u utrobi galije? Tko se to krije u toj tami? Div opipa poklopac na palubi. 
Digne ga oprezno i gurne na stranu. Nešto se maknu u lađi. Orijaška glava na zdepastim 
ramenima i na široku vratu pomoli se iz otvora, stane oči u oči prema Joži. 


Divovi su šutjeli i promatrali se. 

- Kosi, čoviče? - upita šaptom onaj iz lađe. 

- Kliču me Jože, Šćavo, a i drukčije. A ti? 

- Ja sam se prije zvao Ilija; sada me zovu Galjot. 
— A ča delaš tu dole? 


— Vozim. 

- Čato? 

- Upirem u vesla. 

- Ha, u one drvene noge. A kako? Čim? 

- Evo čim - reče galeoti dignu uvis desetak svojih ruku. Imam ih stotinu. 

- Jak si. 

- Krupniji sam od tebe, iako mnogo niži. 

- Pa zač ne ishodiš iz te rupe? 

— Prikovan sam lancima, a i ne smim. Ošibali bi me. 

—- Tuku te? 

- Kao psa. 

- Jadan ti! Ćeš da ti pomognem? 

- Bilo bi prekasno. A ti, otkuda si i što radiš ovdje? 

I Jože ispriča galeotu svoje posljednje događaje. Reče mu koješta o Motovunjanima 
i onjihovim šalama, o Barbabianki i šjor Zuanu. Galeot ga slušaše, mrk i zlovoljan, kao da 
ga to Jožino pričanje samo ljuti. 

- Čemu se tako puštaš? 

- A ča bih? 

- Ne daj se! Smrvi ih! 

- Kako to? 

— Čemu ti sva ta snaga? 

- Da delam. 

- A za koga? 

— Ma za svakoga. Za gospodare čija je zemlja. 

- Ne tako! Ruke su ti da radiš, ali prije svega za sebe i za svoje. One su ti da se njima 
braniš, da od sebe odbiješ nepravdu. A ona je zemlja tvoja; čuješ - tvoja! 

I galeot se poče žestiti. Da je on slobodan kao Jože! Ali se ne može maknuti. Dvade- 
set je godina što su ga prijevarom zasužnjili dolje na jugu, pa mu odsjekli noge do 
koljena i turili ga u galiju, da im vozi. Sputan je sa sedmero lanaca koje ne može istrgnuti 
iz lađinih rebara, a da ta rebra ne prelomi i ne potone s galijom. Ali, on, Jože, tako jaki čil, 
pa - rob! 

- Ti njih hraniš, a ne oni tebe! 

Joži se pričinja da mu onaj mornar sipa vatru u lice, pa mu se sve nešto bljeska 
pred očima i gori u ustima, u grlu, u prsima. Sjetio se kako se providur prestraši, kada se 
bacio magarcem u cer, i kako se prepanuše Motovunjani kad je zadrmao njihovim 
tornjem. Da, i u njemu je nešto od čega bi ljudi mogli zastrepiti. Nesvjestan dosada svoje 
nevolje i jada, Jože se ganuo nad tuđom nesrećom, a taj novi osjećaj užiže u njemu još 

neugledano svijetlo. Na to, o čemu mu galeot govori, nije Jože nikada ni pomislio; ta, 
njemu se uvijek činilo da jeu Motovunu sve onako kako mora biti. 


— I mi smo ljudi kao i oni - govorio je galeot. Čemu im robovati kao marva kad smo 
od njih jači i bolji? Pas ne da kost i tjera tuđinca iz svoga dvorišta; a ti, Jože, puštaš da 
patuljci po tebi gaze i da ti sišu krv - ti, koji si tako jak. Sramota, od tebe, brate! Čuj, lađa 
će noćas na dno. 


- Oh! 


- Eto, sprema se oluja; puklo mi je malo prije najbolje veslo; ptica je zagraktala nad 
krmom, i ja sam nakon toliko godina vidio nebo i progovorio s našim čovikom. Oluja će 
biti strašna, i naša će lađa na dno. 


- Aja? Ati? 

- Ja ću potonuti s galijom. Sputan sam; hrom u obje noge; vučem se po zemlji ko 
crv. Što bih, da se i spasim? Al ti si velik i jak; tebe ne može ni more tako lako progutati — 
iznit ćeš živu glavu. Čuj, Jože, moraš mi se nešto zakleti. 

- Ću.12 

- Da ćeš biti od danas kao pas koji ne pušta da mu otmu kost, i ne da drugome u 
svoje dvorište. 


— Kunem ti se! 


I galeot stane opet šaptati divu seljaku. Pripovijedao je Ilija o svome rodnome kra- 
ju, o borbama s Mlečanima tamo dolje na ušću Neretve. Pričao je sve što je vidio i doživio 
u svijetu, kad je bio mlađi, čil i slobodan. 


- E, brate Istranine - veli storuki galeot, bliješteći očima u polumraku mrkoga su- 
tona i prignuv glavu nad Jožino uho - e, da si nas ti vidio, kako smo gonili po moru 
brodove tih naših zlotvora! Kao strile nebeske letili smo mi s ušća rike na njihove galije. 
Zvečalo oružje, grmilo more - lupa, krik, zapomagaj, da se nebo trese. I oni, dragoviću 
moj, padali u naše ruke kao miševi u mačje šape. Skoči na njihov brod, digni bokaportu —- 
a u lađi robovi: momci i dica, sve naša krv, naša braća što ih krvnici pohvatali ili kupili u 
Grka i Židova, da ih prevezu u Polu i prodadu. A mi, udri mlatom po okovima i grli 
jadnike; Mlečiću konop za vrat, pa ga penji na križeve. - Vratili bismo se zorom na 
Neretvu. Sužnjevi plakali od radosti, a Mlečići visjeli kao gnjilo voće o grani. - Znaš, Jože, 
došuljali ti se mi jedanput lađama u Mletke, navalili i oteli im dvadeset djevojaka, sve 
mlade neviste, sve zlato još neizderato, s krunom na glavi, na bilom odilu, lipe i mile, 
brate moj, kao vile gorske. - Tako sam ti ja s njima, dok me ne uloviše, osakatiše i živa ne 
ukopaše u ovu tamnicu, da im vozim i vozim. A ti, visok kao planina, snažan kao medvid, 
pa trpiš, šutiš i robuješ. Sram te bilo, velim ti opet. 


Jože ga sluša i sve kao da mu se neka kora topi okolo srca. 


12 ću (čak.) - hoću. 

Ilija zamuknu, obazre se po nebu s kojega su visjeli tmasti oblaci; baci pogled na 
mornare koji bijahu upravo ustali i prignu se prema Joži, kao da hoće da ga još jednom 
bolje vidi. 

- Zbogom! Sad će oluja. Zatvori bokaportu - šane galeot i nestade ga u utrobu gali- 
je. 

Jože namjesti na prijašnje mjesto poklopac; čekao je što će se sada zbiti. 

Nebo je bilo crno kao paklina; tišina je ležala na vodama. Mornari su s fenjerima le- 
tjeli po lađi, pregledavali čvorove konopa, vezali i pričvršćivali koješta po palubi, zvali se 
i bodrili jedan drugoga. 

- Ej, Jože! - klikne Barbabianka. Sad ćemo malko plesati. Da mi se nisi prestrašio! 


Jože pomisli, kako bi to bilo kad bi posegnuo rukom za tim bradatim patuljkom, pa 
ga ulovio i bacio u more. Ali upravo u taj tren kao da je orijaška pesnica udarila o bok 
lađe; utroba joj zaječi, drijevo skoči pa se prigne. Izdajnički iz zasjede, udari vjetar na 
lađu; razljutio se što mu ne pođe za rukom utući je prvim udarcem, pa je sada tjera po 
pučini, drma je i goni kao ranjenu zvijer. Misli Jože da je to sve, pa mirno gleda kako će 
svršiti ta hajka. More se zatalasalo; propinje se visoko i diže plotove o koje bi vjetrina 
htjela da udari drijevom i da ga smrvi. Lađa se uspravila i ponijela; penje se uz talas, 
lebdi na vrhu talasa, baca se u one ponore, da sklizne niza strminu, strugne po dnu i 
jurne uz nov val. 


Jože leži na palubi, šiban od vjetrine, razdragan urlikom vihora i šumom valova. 


Ali se i nebo urotilo protiv lađe. Grmi i sijeva. Vjetar udara sve jače a talasi su kao 
planine. Zaškripali su jarboli i križevi; kao da ih gvozdena ruka krši i lomi. Valovi se 
uzmahali; jurišaju na krmu, penju se uz bokove pa se bacaju na palubu. Jože je mokar do 
kostiju. Eto, val se sunovratio na lađu, pograbio mornara i povukao ga u more. Pukao i 
pao jarbol; lupnuo diva u nogu. 


- Kapitano, kamo nas tjera? - kriči Barbabianka iz rupe na krmi. 


- Prema jugoistoku. Bit će zla. Bojim se kopna. E, kormilare! E! - trubi kapetan kroz 
neku cijev, ali kormilar ni mukaet. Odnio talas i njega i kormilo. 


Srće galija, osakaćena i rasklimana, u noći i oluji, na milost i nemilost valova. 


Vjetar urliče, grmi u oblaku, i more tutnji. Kad se bijes za čas umiri, čuje se pjev u 
utrobi lađe: 


Nogi su mi polomili, strli su mi dušu mladu. 

Brižan san ti na ten svete! - Galebi, oj beli tići, 

Poletite dole k jugu, ter moju pozdrav'te majku! 
More, more sinje! 

Galeot Ilija pjeva u mećavi svoju posljednju pjesmu, Jože se ne miče i udiše punim 
plućima olujni zrak. Sjeća se jesenjih noći kad bi prvi ledeni vjetar udario odjednom s 
gora kraj Buzeta niz dolinu motovunsku. Talasala se šuma pod udarcima vjetrine, kršile 
se grane i pucala hrastova debla. Pričinjaše se njemu, da šuma stenje uz riku medvjeda u 
klancu i uz tuljenje vučjih čopora koji srtahu kroz lugove. Spominje se Jože kako bi svu 
noć probdio usred šume, plašeći se toga užasa. - Sada je razgalio prsa da ga vjetar jače 
lupne. Okreće se prema valu da ga dočeka, ali ne kao neprijatelja, nego kao rvača, na 
kome će okušati svoju snagu. Osjeća da mu nešto novo prokipjelo žilama, prostrujilo 
srcem, sinulo u duši, nešto što je jako kao taj šum i što ga prenulo i promijenilo. Div 
pjeva. 

Sila izbija i diše iz Jožine pjesme. Pjeva Jože; a tužno i muklo, kao da plače, otpijeva 
mu Ilija iz utrobe galije. 

Mornari, vezani užetima na krmi i pramcu, slušaju riku mećave i pjesmu divova. 
Strah im je zavladao dušom; nikad do sada ne osjetiše tako svoje slabosti. 


Oblaci se spustiše još niže; prasnuše gromovi i strijele; otvoriše se ustave nebeske. 
Kiša udari. 

Lađa je kao zvijer koju je umorila duga hajka, pa se jedva vuče. Skršio je i odnio ta- 
las mostiće na palubi, prelomio je pramac i oštetio krmu. Sad se igra s lađom, i sve kuša 
kako da joj istrgne rebra i prodre u njenu utrobu. 


Vinuo se urlik iz grudi mornara. Galija je udarila o nešto, strugnula o dno, pa se 
opet digla na valu i tresnula o pijesak. 


- Popadosmo! Sika! 


Jože skoči u vodu, zagazi do povrh koljena. Kiša ga šibala i valovi ga udarahu o bo- 
kove, penjući mu se na ramena, napinjući se da ga odnesu. 


- Ilija! - klikne gorostas i pruži ruke da se dočepa lađe i da digne poklopac na palu- 
bi! Ali talas zgrabi opet brod, ponese ga sa sobom. 

Jože ostane sam, buljeći u tamu. Val ga potisnu naprijed, i orijaš opipa liticu. Dugo 
se Jože mučio i obilazio okolo klisure, dok napokon i nađe kuda će se popeti. 

Div sjedi na litici i sluša pod nogama, povrh glave i sve naokolo glasove razljućena 
mora. 

Sjedi Jože u vjetru i daždu i misli na sve ono što mu reče galeot Ilija, čije bugarenje 
kao da još čuje u lupi i šumu. 

Crna koprena, satkana od tame i magle, rasvijetljena munjama, mučena kišom i vje- 
trom, obavija gorostasa. Valovi dojuriše odnekud - htjeli bi srušiti hridinu što im prkosi, 
i oteti joj diva koji se na nju uspeo. No Jože se drži rukama za njene kukove, upire 
nogama i dočekuje prsima napadače. Spominje se priče po kojoj je praotac mu Vukan 
odolio pod motovunskim brdom navali divljih bikova, hvatajući ih za rogove i zavijajući 
ih vratom. Osjeća da je sunce saželo danas u njegovu krv vatrene sokove i da su galeotov 
govor i oluja istresli iz njegove duše svaki strah, onako kao što vihar kida sa stabla sve 

suho i gnjilo. Klikće Jože u tami vjetru i kiši. Uživa u toj prvoj borbi i poziva na mejdan 
talase. Nalik na čopor divljih konja jure valovi preko hridine, ali je gorostas uvijek tu, 
uspravan i napet kao luk. Prkosi bijesu i pjeva. 


Kiša popušta; nebo se vedri. 
Puca zora, i gorostas je ugledao kopno što ga u tami nije mogao naslutiti. 


Sviće. Rađa se sunce na planinskome bilu. Sliči lanac labinskih gora visokome nasi- 
pu na koji skače pa se onda niza nj ruši, bliješteći se na obroncima, iskreći se na zaravan- 
cima, bljeskutajući se po šumama i zatonima, val svjetlosti. Otvorile se, rekao bi, ustave 
nebeske, pa se niz goru sunovraćuju žitki valovi da poplave zemlju. Bliješte se kao 
smaragd jasenove grane, bijele se kite trnova cvijeta, crveni se kao krv makovo polje na 
proplanku. Nalik na veliku modru zmiju vijuga se Raška draga, dok joj se talasi iskre 
poput ljusaka. Valovi se još uvijek pjene okolo diva, ali nema više srdžbe u njihovu 
vrenju: grme sada jutarnju pjesmu u slavu sunca i plavetnila što je razapelo šator nad 
pučinom i nad kopnom. 


Jože se spušta u more. 


Gorostas roni nogama u pijesak, kroči prema kopnu. Valovi mu skaču na pleća, gu- 
raju ga naprijed lomeći se u pjenu na njegovim leđima, pa ga onda vuku svom silom 
natrag. Ali im Jože odolijeva. Ide polako sve naviše; diže se iz mora obasjan prvim 
tracima sunčanim, okrunjen pjenama, ovjenčan algama, uspravan kao kakav morski bog. 


IV. 


Strah i trepet zavlada o Spasovu po gradovima i plemićkim dvorovima istarskim. 


Iza Uskrsa, u osvitak dana, izbaci more gorostasa na obalu Raške drage. Ta je ne- 
man sigurno razlupala i utopila obnoć neku mletačku galiju, jer su valovi izmetnuli 
onoga istog jutra na grebene skršene jarbole i vesla. Vidješe ga pastiri, kako se odmara i 
sunča na pećini. Motrili su ga izdaleka preko klanca. Oni bi se zakleli da mu vidješe 
gubicu oštru kao u dupina, i riblji rep kojim je mlatio travu okolo sebe. 


To su pripovijedali pastiri a po selima uz dragu tvrdili ljudi, da su vidjeli Antikrsta, 
visoka kao goru, svega razdrpana i mokra, gdje kroči po strani sa štapinom ili gujom u 
ruci; prekoračio je u hodu crkvicu pokraj ceste i krenuo dalje prema sjeveru. Ali nisu 
samo te glasine tjerale građane i barune u strah i gnjev. Gorostasu ne bi dosta što 
prestraši vlastelu kao da je i on neki, nego mu se prohtjelo upravo njih i oštetiti. Ono je 
morsko strašilo u čovječjem liku naišlo na Jurića, gorostasna momka koji je već dvjesta 
godina u službi vlastelina u Kršanu, pa ga nagovorilo ili prisililo da baci u rijeku gospo- 
darev plug i da ga slijedi. Jurić ga povede k ljudeskari što ore njive i pase stoku plomin- 

skoj gospodi, a zatim pod grad Kozljak, Belaj i Lupoglav, u Poreč, Pazin i Buzet. I u 
svakome se mjestu odmetnuo kmet-div od svoga gospodara. 


U malo dana sakupi taj došljak oko sebe dvadeset drugova i povede ih u gore, neg- 
dje između Pazina i Motovuna. 


Čudne su glasine kolale naokolo. Divovi su se povukli u šume; spremaju se na nava- 
lu. Od debala cerova prave oni batine s kojima će sići u gradove i zametnuti krvavo kolo. 
Zakleše se da će se hraniti samo ljudskim mesom, napajati se krvlju i grijati se na požaru 
gradova. Govorkalo se da njihov broj raste iz dana u dan, i da se morski čarobnjak 
okrunio kraljem divova. Posljednje i najstrašnije što se pripovijedalo bijaše da su divovi 
počeli zidati grad na vrhu gore o kojoj se govorilo, da su na njoj stanovali već davno 
Psoglavci,!3 grdne nemani, poluljudi i polupsi, koji su lovili djecu po selima pa ih pekli i 
proždirali. Vidješe divove kako voze kamenje i klade uz strminu. Svaki kamen kao vo, 
svaka greda kao kula. A netko reče da je grad već sazdan - golem i strahovit. Opasao ga 
zid i obranio ga toranj iz kojega suklja dim i vatra kao iz vulkana, a plač i urlik ore se 
nadaleko. 


Tako se pričalo po Istri; i svi gradovi zatvoriše svoja vrata, i svi plemićki dvori di- 
goše mostove i postaviše straže. 

Bez kmeta-divova opustješe pašnjaci, podivljaše vinogradi i njive gotovo po svoj Is- 
tri. Prvi koji se prenuše, bijahu grofovi i baruni. Plemenita je krv kričala u njihovim 
žilama. Oni da strepe od tih kmetova? Oni da se boje tih prosjaka? Valja ih potražiti i 
potjerati bičem u ruci na rad i rabotu! A zarežaše i građani; ali u njima ne zašumi krv, 
nego zapišti želudac. Gdje nam je zelje, voće i meso? Cekin za čašu mlijeka! Dukat za 
glavicu kupusa! Sve ćemo im obećati, samo nek se vrate! 


Plemići izađoše iz svojih kula, podeštati i glavari iz svojih gradova i sastaše se da 
vijećaju, kako doskočiti jadu i sramoti. 

Plemići su mislili da divove treba utući i pogubiti. Samo ako se koji kmet sam pre- 
dade, bit će dostojan da živi i da dalje služi gospodaru. Motovunski kamarlengo Civetta 
mislio je drukčije. Bez kmetova se ne da živjeti. U Motovunu su npr. građani uzalud 
pokušali da se late motike, sjekire i pastirskoga štapa: mišice su im za taj grubi posao 
preveć slabe, dlanovi preveć meki. Kmetovi su kao gnoj koji zaudara i kalja, ali je ipak od 
potrebe. Moramo im štedjeti život i privući ih opet k sebi. Jedino taj strani orijaš koji se 
stavio na čelo bune, zaslužuje smrt. Ali - jer se možda Motovunjani ne varaju u sumnji da 
to nije nitko drugi no njihov Veli Jože - kamarlengo hoće da na lijep način vrati moto- 
vunskoj općini toga obješenjaka. Neka se dakle pošalje deputacija k divovima. Civetta se 
nada da će okretnost i hitrost slaviti pobjedu nad grubom silom i gluposti. 


Iza duga pravdanja i zatezanja nadvlada riječ ratobornih plemića. Odluče, da će vi- 
tez Odo i barun Braccioduro odjezditi put grada orijaša. Pratit će ih izdaleka oružane 





13 Psoglavci - tako su Slaveni prozvali Avare i Tatare; zbog njihovog krvološtva i izgleda vjerovalo se da 
imaju pseće glave. 

čete plemića i građana svake ruke. - Nadaleko i naširoko slavilo se ime viteza Oda Wach- 
sensteinskoga,!“ gospodara Kozljaka tamo pokraj Čepićkoga jezera. Odo je nekada sje- 
kao glave Saracenima u Svetoj zemlji i gonio Maure po Španiji. Deset se godina čudila 
zemlja njegovim djelima. A kad se sruši pod Odovom toljagom i posljednja dušmanska 
kula, kad klonu pred njim u krv i prašinu i posljednji poganski borac, povrati se taj 
hajdučina u svoj Kozljak da se odmori i spremi na nove borbe. Da mu se srce ne raznježi 
i da mu mišica ne omekša u besposlici, jačao je ruke i noge na svojim kmetovima, dok su 
te kukavice kričale od jada i tužakale se na viteza jer nisu mogle shvatiti, kako je pleme- 
nito trpjeti nešto od svoga gospodara kad se radi o dobru sviju. - Mladi je barun Bracci- 
oduro, gospodar dvorca Pietrapeloze,!5 bio također čuven kavalir. Slovio je kao najodlič- 
niji konjanik, kopljanik i majstor u mačevanju. Sa svih turnira vraćao se proslavljen. 
Nešto je ipak nedostajalo njegovoj slavi - nije još imao prilike ubiti čovjeka. Probode 
jednom u srdžbi dva kmeta, ali kmet nije čovjek. Barun ciknu od radosti kad dozna, da će 
uz Oda u boj junački. 


Takova bijahu ta dva ljuta zmaja, pa su građani i plemići bili sigurni da će svladati 
buntovnike. 


Cijelog proljeća išle su u Pazin čete, da se sakupe, da se postave u bojne redove i 
krenu prema bedemu na vrhuncu Psoglavčeve gore. 


Iz pradavnih vremena čudili se Istrani visoku brijegu baš u srcu zemlje. Vrhunac je brda 
prostran, ravan kao dlan i gotovo sasvim go jer samo dvadesetak cerova strši u sjever- 
nome uglu te poljane. Opasan je zidom kamenja na kojemu nema traga udarcu zidareva 
malja. Te su litice samo složene jedna na drugu. Na njima bujaju lišaji, zeleni se paprat, 
raste po koji grmeljak. - Narod priča, da su to ostaci i ruševine grada što ga već davno 
sazidaše Psoglavci koji su krali po selima blago i djecu, pa koja sreća što im se zameo i 
trag! Iskopaj ma gdje jamu na vrhuncu pa ćeš naići na kosti i lubanje, a naći ćeš i neke 
kamene sjekire, kugle, igle, i Bog bi ga znao! Bilo, što bilo, to je grad Psoglavaca, i mjesto 
je prokleto. 

I baš na to Psoglavčevo brdo povukla se Jožina četa. Divovi su samo nešto znali o 
tim pričama. Oni se tu nastane, ne hoteći slušati Jožu i dignuti ruku na svoje bivše 
tlačitelje. 





14 Wachsenstein - kaštel sagrađen u srednjem vijeku na strmini Učke nedaleko sela Kozljak (Kožljak), 
danas ruševina. Tim su kaštelom vladali različiti gospodari, a među njima vitez zle uspomene Odo 


Wachsenstein (Waxenstein). 


15 Pjetrapeloza - Petrapilosa, srednjovjekovni kaštel nedaleko Buzeta ponad doline rijeke Mirne, danas 


ruševina. 

I kmetovi počeše krčiti strmine, orati doce. 


Od zore do mraka zveketahu motike po ledinama. Krčevine se pretvoriše u njive i 
vrtove. U zemlji klijalo sjeme i pupale mladike; trava rasla sočna i rosna; goveda se 
množila. Težaci se sami čuđahu toj blagoslovenoj grudi koja je bogato naplaćivala njihov 
trud. Kao da su vile sijale preko noći u brazde sjemenje, jer bi već do koji dan probile na 
oranici klice, pa su orači govorili: »Tko nam to pred zoru prostire zelene sagove na polja 
i njive?« - Radovahu se divovi; jedino je Jože mrštio čelo kao da mu ipak nije pravo. 
Preko cijelog dana kopao je u docu, kineći se kao nitko drugi. Zemlja je škripala, stenjala 
i ječila pod udarcem njegove motike, pod snagom njegova pluga. GO do pojasa, crven od 
napora, prašan i kaljav, parao je i rezao zemlju u sunčanoj žegi, u vjetrini i na kiši, ali kad 
bi se uveče vraćao na goru, kliknuo bi: »To je sve dobro i lepo, ma je galjot Ilija htel neč 
drugega od nas!« — Dani su prolazili, žito je raslo, voće je dozrijevalo po vrtovima. - 
Umirio se i Jože. Začarala i njega zemlja okolo Psoglavčeva brda, zatravila ga i osvojila. 
Živio je samo za nju, pa bi jedino kadikad planula u njegovu srcu mržnja na bivše 
gospodare; buknula bi, al i utrnula poput iskre pod hladnim pepelom. 


Ugrije ljeto, i usjevi se zatalasaše. Zazeleni se zelje po docima. Borići i hrastići uzni- 
ješe se gustim krošnjama. Divovi su radili mirno i bezbrižno. 


Mučili su se kao nikada dosad, al ih je ta rabota opajala zadovoljstvom, srećom, ko- 
ju su osjećali prvi put u životu. A kad vidješe da je sve zeleno i zlatno okolo brda, počeše 
popravljati zidine svoga grada i graditi u njemu noćišta. Posjekoše grede po šumama i 
podigoše na glavici brijega daščare za stoku i za se. Drven grad, opasan zidom kamenja i 
okrunjen vijencem cerova, uznije se na vrhuncu. Sličio je izdaleka, u osvit dana, konjani- 
ku koji motri s visoka kraj ispod sebe. Kad su divovi zabadali koce u zemlju, naiđoše na 
svu silu kostura koje pokupiše da ih zakopaju na poljani usred grada. 


Kopao Jurić dva dana jamu, kad mu najednom zveknu lopata i nešto zasja u tami. 
Kmet se prignu, kleknu i zaroni rukama u neke sjajne i hladne pločice. 


- Ča je? - upita Jože koji je vukao kosture k jami. 

— Drž! - ozva se Jurić i dignu šaku punu nečega. 

Jože prihvati. 

- Čaje to? - upita Jurić vireći iz jame. 

—- Novac. Zlato. 

- To je trdo, ne je se. 

- Ne znam ni ja, zač služi. Ali su Motovunjci kako ludi za tom šuškarijom. A je još ča 
dole? 

Jurić pusti lopatu, prignu se pa se uspravi, držeći u rukama dva lonca iz kojih istre- 
se novaca, prstenja i lanaca. 

- Viš! - reče Jože - to je neč drugo. Zove se prstenje. Takove kolobare nose Moto- 
vunjci na prstih, a to drugo ženske nose na uhu. 

- A zač? 

- E, tako. To je znak da ne smiju delat. 
- Ću napred kopat? 
- Azačne? Hiti sve to van, dokler iskopaš jamu. Nam to ne služi. 


Jurić je dalje kopao, vitlajući uvis pune lopate novaca, prstenja, lanaca i naušnica, 
srebrnih čaša i pehara. Jože je kupio po poljani kosture, dizao bremena na leđa i nosio ih 
na rub jame da ih složi u stog. 


Jože zagazi u blato, prignu se nad jamom: 

- Ej, Jurić! Dosta. Počnimo. 

Jurić skoči iz jame. 

Divovi počeše bacati kosture u rupu. 

- Znaš, Jurić, da ti se prav čudim. I ti si s njimi uvek - najednom će Jože. 

— Nego da sam, kad imaju pravo. Ča ni tako sve u redu? Gospodari nas pušćaju u 
miru, a mi njih? 

- A da najedanput pridu? 

— E, onput bi jim rekli nek pojdu, da ne ćemo. Ča bi nam? 

- A, tako! Ali je galjot Ilija drugačije predikal; nek nam oni daju nazad ča je naše! 

- I ti odmah s tim svojim Ilijom. On ni znal ča nam treba. Mi smo takovi. Ubit, izgo- 


ret, isterat! Ma zač kad nam je tako dobro: bez napasti i bez greha. I sve ti je zaludu ča 
govoriš. Učinili smo te za poglavara, a ti si sam obećal da nas ne ćeš voditi na tuje. 


- Aako oni navale? 

- E, onput - ne znam. 

Kosturi su već ležali u jami; rupa je bila gotovo puna. Da je poravnaju, gurnuše u 
nju nogama one novce i prstenje. Zlato i drago kamenje sjalo se na suncu i bolo divove u 
oči. Jurić zagrnu sve to s nekoliko lopata zemlje; da poravna još bolje jamu, lupnu o 
zemlju svojim teškim nogama i reče: 

- Tako nam je dobro. Nič nam ne fali. 

Divovi se latiše motika i počeše silaziti u do gdje su im drugovi radili, kad najed- 
nom stadoše iznenađeni i začuđeni. Niz brežuljak koji je stršio na zapadu Psoglavčeva 
brda i zvao se »ŠStrigina glavica« silazile su čete konjanika, a za njima redovi pješaka —- 
lepršaju zastave, ječe trube, zveči oružje. Jedno dvjesta koračaja pred vojskom jezde dva 
viteza u sjajnom panciru, sa perjanicama na šljemu, štitom o lijevom laktu i s kopljem u 
desnici. 

- Ko suti? - upita Jurić. 

- Ča ne vidiš? Oni: naši gospodari. Nisam li ja pravo govoril, a? 

- Pa ča ćemo? Ča će sada biti? 

- Ča bude, bude. Ala jih ima, kako mravi! 


Jože ogradi rukama usta, pruži vrat i zagrmi: 

- E, ljudi! Tecite gori! Tecite - e! 
Divovi u docu bijahu već prije ugledali vojsku i sad su spremali poljsko oruđe da 
krenu uz Psoglavčevo brdo. 


- Bilo bi bolje da smo poslušali poglavara Jožu - reče jedan od njih. - Eto, gredu da 
nas jade, pa ćemo morat i na silu da ih natučemo. 


— Muč! - ozva se pazinski kmet Liberat. - Ča će oni nam! Nas je dvajset, pa ćemo jih 
lahko poterat. Ho'mo gori pa ćemo vidit. 


—- Ne, - reče onaj prvi. - Pogazit će nam dolce. Zač da nam delaju škodu? Poterajmo 
jih odmah. 

Divovi nisu znali hoće li vojsci ususret, kad zaori s visoka Jožin poziv. 

- Poslušajmo glavara! - reče Liberat. 

Ne potraja dugo, i divovi su sjedjeli okolo Jože na zidini Psoglavčeva grada. Jože ih 
opet savjetovaše da potuku te silnike i osvete galeota Iliju. Ali se stariji kmetovi opriješe. 
Dogovoriše se da ne liju krvi, ali da nikako ne puste građane preko zidine. Kad im 
dozlogrde, onda će ih potjerati. Ta što bi ti žabići protiv dvadesetak ljudi? Sve je lako kad 
ih se oni više ne boje kao ono prije. Gle, građani su već stali: rekao bi da im se ne da 
preko doca. 


I zbilja, čete se bijahu zaustavile na dnu brežuljka. Gledale su usjeve u dolini, vrtove 
po strminama i one divove gore na zidini. Odmarale su se od putovanja i bodrile uskli- 
cima viteza Oda i baruna Bracciodura, koji su dalje kasali preko doca. 


Vitezovi su letjeli kao strijele. Prođoše začas do i nagnuše uzbrdo. 

- Gledaju nas, a ne miču se, - reče Braccioduro. 

- Kmetske duše. Već se boje, - odgovori Odo. 

—- Hop! Hop! - ubode barun konja, željan da se proslavi, utisnuvši prvi svoje koplje 
u trbušinu kojega orijaša. 

I vitezovi banuše pred Psoglavčevu zidinu. 

Braccioduro potegnu uzde i puhnu u rog. 

- Ča bi hteli, gospodine? - upita Jože. 

- Izađite nam na mejdan! - reče vitez pa propne konja i zavitla kopljem. 

Ali divovi kao da ih ne razumješe. 

- Kukavice! Mrcine! - vikaše Odo. Izađite i dva na jednoga. 

Divovi samo sjede na zidini i gledaju. 

- Juriš! - klikću vitezovi pa namještaju koplje i bodu konja. 

Jože se dosjeti zlu i dignu brzo nogu koja mu visjela niza zid. Ali se nevješti Jurić ne 
maknu pa mu Odovo koplje ude u meso. 


- Vrag te! - ciknu Jurić. 

Mladi gorostas istrgnu koplje iz mesa, skoči sa zida, koraknu hramajući prema vi- 
tezu i udari nogom Odova konja u trbuh. Kobila poleti u zrak i tresnu s gospodarom u 
travu. 

Divovi prasnuše u smijeh, ali Braccioduro usplamti srdžbom i nagnu na Jurića. Go- 
rostas ga prekorači i uspne se na zidinu. To razveseli mlađe divove. Sad su kmetovi 
držali noge niza zidinu; gledali kako se vitez Odo koprca pod kobilom i igrali se hitrosti16 
s plemenitim Bracciodurom; on njima koplje u gnjat, a oni noge uvis. I ta bi zabava 
potrajala dosta dugo, da Jože ne zamahnu najedanput nespretno nogom te udari baruna 
baš u prsa. Braccioduro se vinu uvis, padne u grm iz kojega se doskora i dignu, ali 
oštećena oružja, uzdrmanih kostiju. Odo se bijaše uto iskopao ispod konja; on se lati 
trublje i zatrubi do tri puta. 

Na taj znak maknu se čitava vojska dolje u dolini. 

Uz viku i kričanje udariše čete preko doca, nagnuše niza strminu. Vrve kao mravi, 
penju se kao valovi uz obalu. Pokrile su stranu brijega i već se tiskaju prema zidu. Oružje 
zveči, koplja lete i psiču strelice. 

- Naprijed! - zagrmi Odo. Neki su ranjeni. Ne liju krvi. 

- Udaraju samo nogama. Naprijed! - kliče Braccioduro kojemu se duša vraća u 
prodrmane kosti. 

— Veli Jože! Veli Jože! - kliču Motovunjani. 

I građani, osokoljeni, vrve oko zida, penju se uz kamenje s noževima u zubima. 

Divovi se smeli, ne znadu šta će; guraju građane rukama i nogama, straše ih riječi- 
ma. To potiče osvajače na veću smjelost; penju se i po nogama divova - psuju kao pravi 
gospodari svoje glupe kmetove. 

- Jože, - javi se Jurić koga peče rana na nozi - ćemo ih? 

— E, - odgovara Jože, - ja bih. 

—- Ne! - kliče kmet Liberat. 

- Ča ćemo onda? - pitaju divovi svoga glavara. Jože se časak zamisli pa pokaže ru- 
kom cerove iza daščara. 

- Avijih pometite! 

Nekoliko divova pohrli k stablima. Povratiše se s iščupanim cerovima, obrnuše ko- 
rijene uvis, zagaziše u gomilu. 

— Ho! Ho! - kliknuše kmetovi pa raširiše noge i počeše mesti tko zid, tko strminu. 

Nastade zapomagaj, metež, bježanje. Građani su vrcali u zrak, padali u travu, valjali 


se niz obronak, tulili i rikali, izmučeni, razdrti i prašni, dok su orijaške metle mele 
nemilosrdno i snažno bacajući ih sve naniže, goneći ih po trnju krševita obronka. 


16 igrali se hitrosti - pravili su ruglo, zbijali su šale. 

Građani se utaboriše na Štriginoj glavici. Rekoše da valja kazniti te razbojnike, povesti 
opet u tor podivljale ovce. 


Kamarlengo se Civetta radovaše neuspjehu vitezova, govoreći o deputaciji koja da 
se pošalje kmetovima. 


Iza duga pogovaranja odlučiše da motovunski, pazinski i labinski podeštat krenu s 
kamarlengom u grad orijaša i da kakogod sklone težake na povratak. 


- Sramota! - zgražahu se baruni. - Ugovarati s kmetovima! 

Ali se podeštati uspeše na magarčiće i zajahaše u dolinu, skromno i tiho, bez vjes- 
nika i bez pratnje. Svaki je od njih htio ozbiljnim i dostojanstvenim držanjem sakriti 
strah koji im je tištio dušu; samo je Civetta škiljio zlobno očima, siguran da će prije ili 
kasnije prevariti ljudeskare. 

Sunce je bilo visoko na nebu kad podeštati stigoše pod zidinu. 

- Ča žele? - upita ih Jurić, koji je onaj dan čuvao stražu. 

- Htjeli bismo govoriti s vašim poglavarima. 

- A tako! Onda počekajte. Jože! Liberat! Toma! 0-0-oj! - ookne kmet. 


Deputacija nije dugo čekala. Na zidini se pokazaše Veli Jože i dva druga sijeda goro- 
stasa. 

- Oni su, šjor podeštat! - reče Jože svomu bivšemu glavaru i sjedne na zid. - Ča bi 
radi? 

Motovunskog podeštata osokoli taj doček i poče držati govor koji mu se već dva 
dana vrtio po glavi. Reče Joži, kako se raduje što gorostas nije nastradao na Barbabian- 
kinu brodu. Motovunjani su ga dugo očekivali, pripravljajući mu pečene volove i brente 
vina, jer građani još uvijek štuju Jožu. Zašto se dakle ne vraća gospodarima? Čemu je 
pobjegao u to leglo Psoglavaca, u tu prokletu goru? 

- Alnam je tu lepo! Delamo. Slobodni smo. 

Podeštat nije očekivao da će iz Jožinih usta čuti te riječi, pa nije znao što bi odgovo- 
rio. Ali se umiješa kamarlengo i zamoli Jožu, neka mu pokaže pismo u kojem stoji da je 
kmet ravan građanima i da može biti slobodan. Jože se zbuni. Kamarlengo ga onda upita, 
zna li on što to znači: biti slobodan: 

- Ne znam, ma eto... Sada mi je nekako drugačije. Sad mi je delo milije. Sad je sve to 
moje. Čovik sam ka i oni. 


- Tako je! Tako! - oglasiše se ona druga dva gorostasa. 
Civetta ne odgovori. Divovi mu se pričiniše u taj čas još veći no zbilja i bijahu. 


- Jože! - upita podeštat - hoćeš li dakle snama? 

- Gospodine, - odvrati div - pustite vi nas! Da bi kmeti hteli mene poslušat, došli bi 
mi k vam da nam povrnete sve ono ča je poli vas17, aje naša muka i trud. 


Podeštat se uprepasti na te riječi. Udari u obećanja. Kmet će uživati ista prava kao i 
građanin; općina će ga hraniti. 

- Znaju, gospodine, - prozbori kmet Toma, - mi ne ćemo nikako više k vama. Poza- 
bavite nas i delajte sami na onih njivah. 

Podeštati se pokunjiše i počeše se spremati na odlazak. Ali Jože prekorači zid, stane 
pred njima: 

- Počekajte. Ne ću da grete praznih ruk. 

Gorostasove šake bijahu pune zlata i srebra. 

- Dio santo! - kliknuše podeštati. 

- Snamite klobuke1s! — reče Jože. 

Izražaj sreće sinu na onim licima; oči zabljesnuše. 

Iz Jožinih ručetina padalo prstenje, lanci i dukati u plemićke šešire. Podeštati gura- 
hu jedan drugoga, dizahu se na prste; spružena vrata, uzdignute glave, otvorenih ustiju i 
raskolačenih očiju tiskahu uvijek naviše šešire, prema rukama iz kojih je padala zlatna 
kiša. 

—- Ima ga još, Jože? 

- Ameni ništa! - reče kamarlengo. 

- Tebi ne dam! Si hud čovik1? - rekne div i skoči na zidinu. 

Mirina je sada bila opet pusta, samo se vidjela Jurićeva glavurda okrenuta prema 
Štriginoj glavici. 


Podeštati uzjahaše oslove, pohitaše niza stranu. 


Na vijest da su se podeštati vratili s Psoglavčeva brda s punim džepovima zlata, uskome- 
ša se tabor građana. Psoglavčevo je brdo puno zakopana zlata, i kmetovi bi sada mogli 
zidati palače, kupiti sve mletačke gradove. I građani su hrlili k podeštatima da vide i 
opipaju novce, prstenje i lance. Ali je taj novac pripadao njihovim djedovima i pradjedo- 


17 poli vas - kod vas 
18 Snamite klobuke! - Skinite šešire! 


19 Si hud čovik - Zao si čovjek. 

vima koji poniješe sve svoje na ono brdo, da ih Atiline čete ne oplijene kad je ono Bič 
Božji prolazio Istrom.“% Građani su dakle pravi baštinici toga blaga, a kmetovi su 
razbojnici koje valja prisiliti da povrate što nije njihovo. Zlato se mora porazdijeliti 
između građana, jer je zakon - zakon. Psoglavčevo brdo nije svojina kmetova-divova, jer 
kmet ne može imati ni pedlja zemlje pod kapom nebeskom; sve je vlasništvo građana i 
plemića pa su zbog toga ti gorostasi do dva puta lupeži. Najviše su galamili oni iz 
Motovuna, iz Pazina i iz Buzeta, jer se Psoglavčevo brdo nalazi na međi njihovih općina; 
svaka je pače od tih triju općina dokazivala da je ono brdo njezino. Baruni su govorili da 
su plemićka prava mnogo starija od općinskih; Psoglavčevo je brdo i sve ono što je na 
njemu i u njemu imanje istarskih plemića; pogledajte samo one novce i prstene: na njima 
su grbovi i krune - baš njihovi plemićki znakovi. Pravo je i pošteno da im podeštati dadu 
i ono što su dobili od Velog Jože. Građani su htjeli da se zlato odmah porazdijeli, jer ga je 
gorostas darovao svima njima, a ne onoj trojici podeštata. Motovunjani su pak rogoborili 
da sve ono što potječe iz Jožinih ruku pripada jedino njima, jer je Veli Jože motovunski 
kmet. U taboru se nije nekoliko dana ni jelo ni spavalo. Govorilo se, raspravljalo i snivalo 
otvorenih očiju o hrpama prstenja, o gomilama lanaca i o kiši novaca. Kao da je groznica 
tresla kostima plemića, kramara i trgovaca. Ma koliko vikali na divove, nisu se ipak mogli 
složiti kako i kada da opet navale na gorostase. Htjeli su prije znati čije je zlato i koga će 
ono dopasti. Usjevi su zorili u ljetnoj žegi, kmetovi su radili u docu i po obroncima a 
građani su provodili dane u svađi i kavgama. 


Do dva puta pokušaše plemićke čete bojnu sreću i jurišaše na zidinu divova, ali se 
vratiše izlupane i osramoćene. 

- Ti su divlji kmetovi praunuci kozara Polifema. Nisu dostojni da se s njima mjerim 
- reče barun Braccioduro. 


- Tu je neka čarolija po srijedi - prozbori vitez Odo. 


- Začarane metle! - rekoše uz porugu građani! - Bolje tako, jer bi inače baruni pos- 
tavili svoju šapu na ono zlato. 


Na veliko čudo sviju plemenitaša kamarlengo je Civetta samo šutio. Bijaše se osu- 
šio kao kolac, pustio da mu raste brada i izgrbio se kao starac. Otuđivao se od drugova i 
sjedio satove na vrhu Štrigine glavice, žmireći očima prema gradu divova. On je nešto 
čekao. Jednog se dana vrati kradom u Motovun. 


Građani su sada zbijali šale, govorili manje o zlatu i divovima; ležali su i spavali na 
svome brdu. 


Ali to nehajstvo i ljenčarenje bijaše samo prividno; obdan se odmarahu od noćnoga 
truda i bdenja. Netom bi se smrklo, spuštao se građanin u dolinu i to ponajviše sam ili s 
kojim od pouzdanijih drugova. Silazili su u dO i verali se u tami okolo podnožja Psoglav- 
čeva brda. Kopali su svu noć zemlju amo tamo po obronku brijega i vraćali se pred zoru 
na Štriginu glavicu, iznemogli i razočarani. Ali ih je nada opet tjerala u dolinu. Zlato je 


20 Atila (got. »tatica«) - okrutni vođa Huna (5. st. n. €.); bič božji - nadimak Atile. 

moralo biti negdje gore okolo vrhunca. Da ga je jednom naći, pa iskopati ga i pobjeći! Tko 
će da svlada gorostase? Pa kad bi im i pošlo za rukom, htio bi svaki da grabi i nosi. Sam 
naći, sam uživati! I građani se počeše šuljati sve naviše. Tražili i kopali po kršu i trnju, u 
veliku strahu, ali zlatu ni traga. »Još više, pod samom zidinom!« pomisliše oni. - O ponoći 
obilazile neke sjene mirinu Psoglavčeva grada. Kao da su velje gliste i krtice kopale 
obnoć rupe i rovove. Divovi su, umorni od truda, spavali noću kao zaklani a građani se 
počeše penjati i na zidinu. Buljili su kroz tminu u nijeme daščare i skakali sa zida netom 
bi u kojoj staji zamukala krava. Najsmjeliji od svih bio je motovunski postolar Škarpa i 
njegovi drugovi. Oni su jedne noći preskočili zid te iskopali jamu pokraj daščare, ali ne 
nađoše no nekoliko gnjilih lubanja. Htjeli su kopati i drugu jamu, kad se otvoriše vrata na 
daščari, i velika sjena banu pred njih. 

Motovunjani se ukočiše. 

- Jao! Nemojte nas! Milost! - zajaukne hromi crevljar. 

Div kleknu i složi ručetinama ono četiri junaka u jedno breme. 

- Ki ste? 

— Motovunjani. Ja sam Škarpa. 

- Spominjem se. Oni šepasti i zločesti. A ča išćete tuka? 

- Ma... Kazat ću sve. Zlato. 

Jože se uznemiri. Imao je u šakama crevljara i četiri od onih momaka koji mu zače- 
piše kaljavim sijenom usta, kad je ono pjevao pred motovunskom zidinom. Kao da sada 
opet čuje Ilijine riječi: »Osveti sebe i mene!« Ta on se zakleo galeotu da će se otresti 
ropstva i da će se osvetiti, a ovoga drugog obećanja nije još izvršio. Dosta mu je malo 
bolje stisnuti pesti i Iliji će biti odmah lakše na dnu mora, u utrobi utopljene lađe. Ali kao 
da čuje glas kmeta Liberata: »Ne lij krv - greh je!« i te mu riječi grme u ušima kao 
zapovijed. Jože otvara šaku; ne će da ih zgnječi kao crve, ali će iskušati njihovu gordost 
od koje je toliko pretrpio. 

- Želite zlata? 

- Zlata! - kliknuše građani, i Jože vidje kako im oči zasjaše u tami. 

- Ja, al vam ga ne ću darovat. Morate ga zaslužit. 

- A kako? 

- Priđite nam pomagat kada delamo dole u dolcu. 

-— Hm! - zamumlja crevljar. 

- Ja ću - reče jedan od momaka. 

- Glejte, ovakvih ćete dobit - nastavi div i dade im da opipaju novac. 


- Cuija - šanu i drugi momak. 

- Pa dobro - reče Jože. Sada pojte i čuvajte se ove zidine, jer bi vam se moglo ča sla- 
bega“! dogodit. 
Motovunjana nestade; div legnu. 


Sve je mirno u ljetnoj noći, jedino leganj zacvrkuće kadikad, zašuštav nad stajom, 
dok psi na Štriginoj glavici ževkaju i reže. Noć je topla. Čas je kada smilje i majčina dušica 
liju iz čašaka miris. Zvijezde trepću - bde, budne i šutljive, nad uspavanom zemljom. 

Jože leži na travi, gleda u tamu i osjeća kako mu noćni mir prodire u dušu da ga ra- 
znježi i udobrovolji. Glas mu šapće iz dubljine duše da je lijepo i plemenito, što odolje 
napasti i ne zadavi one patuljke. 

Dugo sluša gorostas mukanje krava u stajama i dihanje usnulih mu drugova u daš- 
čarama, dok ljetna noć baca na nj koprene, prokađene mirisima, nakićene iskrama, 
škropljene rosom. 


Puhnuo je vjetrić. Zašušnulo je sve naokolo, i srsi proletješe krošnjom hrašća i gra- 
nama grmova. Zadah još ugrijane zemlje udari diva u lice. Lupnuo ga vjetar u obraze i 
donio mu iz gore i doca vonju grude, miris usjeva, pelina i borove smole. I pričini se 
gorostasu da mu ta uspavana zemlja - ta njegova zemlja koju je on ranio i oplodio 
snagom mišića, potokom znoja - progovara čarobne neke riječi. Ona ga traži i mami u 
noćnome času kao ljubovca koja ga zavoli svom dušom, jer je on znao da je prene na nov 
život da je izmuči i - usreći. I gorostas prijanja grudima o zemlju. Pruža ruke kao da hoće 
zagrliti tu ljubu vjernu, podatnu i plodnu - tu staru majku svoju, iz koje idu cijelim 
njegovim bićem mlazovi mlijeka, valovi snage. 


Mjesec istječe, i rijeka svjetlosti struji s vrhunca niz proplanke i doline okolo Psog- 
lavčeva brda. Srebrna pređa uhvatila se za vrhove stabala; rekao bih, nevidljive ruke 
suču iz svjetlucava povjesma na granama svijetle žice na grmove i stijene, pa steru 
zemljom sagove po kojima srebro teče. 


Miljenik zemlje zaspao je na travi usred poljane svoga grada. Rasvijetljen mjeseči- 
nom nalik je na povaljen kip. Škropljen rosom i draškan vjetrićem roni u sve dublji san. 
Spava u šumoru lišća i u sve tišem brujanju popaca. 


Sunce granjuje; prve sunčane zrake udaraju gorostasu u čelo. 
S kosom punom rose probudio se Veli Jože, digao se i pozvao na rad drugove. 


Divovi ustadoše i sakupiše se okolo glavara koji im reče što znače one jamice pok- 
raj daščare i okolo zidine, te naredi da se odsad i obnoć straži. 


- Uhvatili su se nas kao muhe konja, - reče Jurić. 


21 slabega - lošega, zloga. 

- Pa ča nas briga! Dodijat će im. 

Divovi se raziđoše. Jože baci na rame motiku i siđe u dolinu. Dočekaše ga crevljar i 
četiri momka. Lica im blijeda i kisela, glave pokunjene. Gorostasu bijaše čudno pri duši; 
nije znao kako da govori s tim ljudima u koje je prije gledao kao u bogove. Pitao se, da li 
su to zbilja oni isti koji su ga onako mučili na motovunskoj zidini. 


- Šta ćemo? - upita Škarpa. 

- Ćemo prekopavat! 

- Nemamo motika. 

- Ću kopat ja a vi ćete za manom čistit kamenje. Je ga puno u ovoj zemlji. Ćete ga 
speljat sve na jedan kup. 


I Jože im okrenu leđa, raširi noge, prignu se, zamahnu motikom, uroni je u zemlju, 
pa potegnu ruke k sebi i rasu punu motiku raspucale grude ispred građana. 

— Hu! hu! - hukaše Jože, pregibajući se i uspravljajući kao jablanov vrh pod udarci- 
ma bure. Obilat znoj poče mu teći niz čelo i bliještiti mu na prsima. Disao je snažno; 
mahao sve više motikom koja se sjala na suncu. Napinjao je i nadimao mišice na vratu i 
na laktovima; kočio noge, slične dvjema stupovima. Ledina je pred njim pucala, gomilala 
se iza njega i okolo nogu, tako da je gorostas ronio sada u sipku zemlju sve do koljena. 
Zemlja je škripala, kao da stenje pod udarcima koji je razdiru. Građani su za divom 
trijebili kamenje, ali ne mogahu odoljeti navali iskopane zemlje što je pred njih padala, 
jer je Jože dihao sve muklije, sagibao se sve naniže, strmio se navrh nogu, dižući visoko 
motiku. Mahao je i udario brže i snažnije, opet vonjem svoga znoja i zadahom zemlje. 


Kamen odskoči od motike i udari crevljara u nogu. Škarpa ciknu, kleknu i stiskajući 
od bola zube, stade dalje trijebiti kamenje. 


Jože dignu nogu, pokroči naprijed i nastavi rad. Najednom reče pomoćnicima. 
- Žejan sam. Meh! Vode! 


Motovunjani skočiše k potoku i donesoše pun mijeh. Jože mu otvori nožicu, dignu 
ga u zrak, turi nožicu u usta. Građani su gledali, kako jabučica skače na orijaševu grlu a 
čeljusti se polako dižu i spuštaju. Mijeh se praznio i šumio; hladna se voda pjenila na 
Jožinim usnama; curila je niz runjava prašna prsa i klokotala u grlu, koje je treptalo, 
srčući požudno. 

Kad prestade, div puhnu, cmoknu jezikom i baci prazan mijeh. 


- A sad naprijed! - reče Jože i zamahnu motikom. 


Tako su oni radili u dolini, a gore na Štriginoj glavici građani se kupili, promatrali 
rabotnike i pucali od gnjeva. 


- Koja sramota! Građani služe kmetu. 
- Potjerat ćemo ih iz naše općine - govorio motovunski podeštat. 


- E, majstore Škarpa, e! Sram te bilo! 

Najviše je to peklo Motovunjane, koji se zakleše da će one iste večeri suditi crevlja- 
ru Škarpi i njegovim drugovima. Moraju oprati sa sebe tu ljagu, osvetiti uvredu moto- 
vunske časti, pa stojala te lopove i glave. Ali oni iz drugih općina da dadu oduška svojoj 
ljutini i da im brže prođe dugi ljetni dan, počeše se rugati Motovunjanima. 

- Jeli istina, da ste Velom Joži i vi onako rabotali pod Motovunom? 

— Je li, da je Škarpin djed bio motovunski podeštat? 


- A onaj vaš slavni toranj, što ga Jože uzdrma, kucnuvši o nj malim prstom, je li is- 
tina da se naherio kao kolac? 


Uzalud su podeštati mirili ljude, govoreći im, da crevljareva sramota ne ponizuje 
sve Motovunjane, jer ćeš u svakoj staji naći po koju šugavu ovcu. Možda je razbojnik Jože 
ulovio one nesretnike kao mačka miševe, te ih prisilio da mu rade. 


Sve badava. Netko je vidio, kako je Škarpa pošao Joži u susret. Motovunjani su os- 
ramoćeni za sva vremena. 


Građani jedva dočekaše zapad sunca. 


Umorni i prašni stigoše Škarpa i njegovi drugovi o sutonu u tabor. Dočeka ih kiša 
kamenja, zviždanje i tuljenje. Crevljar je nešto vikao u onoj zbrci; mahao je rukama i 
poskakivao na hromoj nozi. Rulja ne htjede ni da ga čuje. Motovunjani se zaletješe na 
nesretnike; pograbiše ih, baciše im konopce o vrati objesiše ih o suh bor. 


- Spasili smo svoj dobar glas! - rekoše Motovunjani, i kamen im se svali sa srca. 
- Nije po zakonu, al' je ipak u redu! - zamumlja motovunski podeštat. 
Dva dana visjela su ona tjelesa o borovoj grani. 


Trećeg dana skinuše građani leševe da ih bace u koju jamu. Kod svakoga nesretni- 
ka nađoše u džepu po dva zlatna novca. 


- To im je bila plata, - reče netko. - Jožin novac. 
Građani se zamisliše. Šapat poleti logorom. 

- Bili smo nagli i okrutni. 

- Veli Jože dobro plaća! 

- Pet takvih nadnica, pa si bogat čovjek. 


- Braćo - klikne neki Labinjanin - ja ću biti iskren. Mi smo svi siromašni građani, a 
za siromaha nije sramota raditi. 


- Zašto nam gospoda ne dadu da nešto zaslužimo? 

- Tjeraju nas na divove da osvojimo zlato, pa da ono zatim uđe u njihov džep. 

- Mučimo se radije za sve! 

- Ljudi - klikne opet Labinjanin - služimo onoga koji nas bolje plaća. To vam velim 
jer znam dobro našu gospodu. Drže nas ovdje da crknemo od glada. Oni su krivi što se 
kmeti pobuniše. 

I rulja, mjesto da baci leševe u dolinu, iskopa im grob. Građani se pomoliše nad 
mrtvacima, sahraniše ih i posadiše križ. 

One su noći gorjele dugo vatre na Štriginoj glavici i vodili se govori i dogovori do 
preko zore. 

Sunce granu. Čete građana spustiše se u dolinu, stupiše pred Jožu. 

- Čaje, ljudi? - upita ih kmet naslonivši se na držak motike. 

- Jože, naši su nas glavari nahuckali na vas. Otvorismo oči, uvidjesmo prevaru. 

—- Pa ča ću vam ja? 

- Unajmi nas ti! 

— Ma ja vas ne trebam. 

- Šjor Jože, kušajte nas jedan dan pa ćete vidjeti, da znamo i mi kako se drži motika 
u ruci i nosi kamenje i trijebi trnje. Danas ćemo badava raditi. 

— To ne! Svako se delo mora pošteno platit. Čovik ni blago. 

- To je odgovor! To je ono čega ne znadu naša gospoda! - kliknuše građani i gotovo 
kleknuše pred gorostasom, moleći ga da ih ne odbije. 

— Ma ča ću s vami? - pitaše ih Jože. Naše motike nisu za vas. Kušajte. 

Jože usadi motiku u grudu. Dvadeset momaka pohrli da je trgnu iz zemlje; znoj pro- 
teče, ali trud im ostade jalov - motika se ne maknu. 

— No, eto! 

Građani ga gledahu pokunjeni. 

- Ha - klikne Jože. Možda plug. Počekajte me tuka! 

Ljudeskara potrči na strminu gdje su tri orijaša orala i vrati se noseći s drugovima 
plug. Građani su klimali glavom. Kako orati tim plugom kad ne mogu maknuti ni one 
motike? 

- Vež'te i potežite! - reče Jože i baci im snop konopa. 

Građani su oklijevali. Gledali su ispod oka kao da su htjeli zaviriti jedan drugome u 
dušu. Ali sva su ona lica bila blijeda; u očima je plamsalo žuto svijetlo - gramženje za 
zlatom. Svi su osjećali da se to mora zbiti, jer ih na to goni neodoljiva sila. Njihove se 
glave pokunjiše još više, pogledi im postadoše još gladniji. Najednom se prenuše, baciše 
pod noge i posljednji sram. Građani se latiše konopa, priđoše plugu. 

Preko sto ljudi poče vući. Ostali se namjestiše da tiskaju i guraju. 

Jože prihvati ručice, uroni lemeš u ledinu. Konopi se napeše, stotine nogu upru o 
zemlju, zahropota mnoštvo prsiju. Plug zaškripnu, ali se ne makne. Skrinu i zaječi drveni 
plug kao da se opire naprezanju onog roja patuljaka; zastenje kao da zove snagu Jožinih 
volova, koji su u taj trenutak buljili iz obližnje ograde u onu rulju. Životinje su mukale 
kao da im nije pravo, što ti maleni ljudi navališe na gredelj, koji samo one mogahu 
dignuti, uspraviti i ponijeti na daleku među poljsku. 

Jože upre iz petnih žila o ručice nasloni se na raspon, izboči prsa, digne čelo. 
- Forza!-kliknuše građani. 


- $ti22! — grmnu Jože. Plug se maknu, zaljulja se i zabrazdi ledinom, vučen i tiskan 
od građana, prignutih, znojnih i crvenih u licu, a ravnan rukom kmeta orijaša. 


VI. 


Žetva je - vesela, obilna žetva - oko Psoglavčeva brda. Bog je blagoslovio rad kmeta-di- 
va. Cio dan nose i vuku građani-nadničari žito na brijeg. One su daščare pune: žitnice su 
krcate zrnja, staje su preuske za marvu. Plastovi se nižu na obronku. Kladare drva dižu 
se okolo grada kao kule i tornjevi. Nalik je grad kmetova-orijaša, vrh onoga brežuljka, na 
brod, što se uznio povrh vala, krcat svake blagodati. Kada sunce zapada i prvi se prameni 
jesenje magle vuku strminama, rekao bih da se ta lađa ljulja na gorskom zelenilu. Na njoj 
su orijaški mornari, velji šatori i drvene kule. Grad je kmetova-orijaša za vrijeme žetve 
kao veliko srce koje prima iz stotinu žila krv, punu sokova i topline, da se prometne u 
dojku iz koje će, kao iz vrela, ići zemnicima hrana. Raduju se divovi. I građanima je 
uskliktalo srce. Glavar divova, onaj neotesani Jože, darežljiv je kao sunce na nebu. 
Otkada se vratio kamarlengo Civetta iz Motovuna s nekoliko vozova vina, Jože se pomalo 
sasvim promijenio i postao uzor-čovjekom. Pije kao kakav vlastelin, jogunast je i ponosi 
se da je praunuk nekoga kralja Dragonje, čija čaša i kruna da rese i dan-danas oltare 
motovunske crkve. - Građane ne boli glava što se taj varvarin uzoholio i što se počeo 
svađati sa svojim drugovima. Jože se gotovo sprijateljio s bivšim gospodarima; daje 
svakome zarade i sipa novac na pregršti. Vitezova i plemića nestade sa Štrigine glavice. 
Rekoše da im ponos ne dopušta ugovarati s kmetima i prosjačiti od njih milostinju, pa 
odjezdiše svojim kulama. Za njih je ipak lako: tu oni sada vrebaju po cestama putnike i 
trgovce. A što bi građani bez Velog Jože? Gorostas još ne zna što vrijedi zlato, pa im ga 
baca kao proso pticama; oni će do malo dana u gradove s punim džepovima. - A i doba je 
da se jednom ide; zima je na domaku, a Jože im reče da je već ugledao dno one jame iz 
koje grabi zlato. Gorostas zato ne haje jer su mu staje i žitnice već pune. Građani pak 
vele: »Idimo doma! Kad potrošimo, mi ćemo opet k Joži!« I neki su podeštati već otišli sa 
Štrigine glavice. Rekoše da ih spopadne srdžba, kad ugledaju kako njihovi općinari 
robuju kmetu. Građani vele da gospoda idu u gradove jer slute, da će skoro prestati ta 
žetva zlata na Psoglavčevu brdu; dočekat će podeštati i plemići građane u gradu pa im u 
ime štatuta i privilegija zaviriti u kese i izmamiti novac. Sve to znadu radnici i trgovci, 
jedino kamarlenga Civettu ne mogu nikako odgonetnuti. On ne traži od kmetova novaca; 


22 šti - tako seljaci nutkaju i vabe govedo da povuče kola. 

laska im i savjetuje ih u neprilici. Pred mjesec dana sklonio kamarlengo Velog Jožu da 
mu dođe u goste; opi ga, a ipak ne dirnu u zlato što ga je gorostas donio u njedrima; 
druga se neka gospoda potrudiše da riješe orijaša toga tereta. 


Kamarlengu je pače pošlo za rukom umiješati se u svađe što nastaše između divo- 
Va; govorka se da im je on nekom prilikom i sudio, te ih pomirio. Civetta ne psuje 
građane što rade kao težaci i stiska oba oka da koješta ne vidi. Podeštati odlaze; on 
ostaje sa svojim slugama. Gradi na Štriginoj glavici daščaru - sigurno će prezimiti u tim 
gorama. Što snuje taj Mlečić, kad su kmeti slobodni i jaki a div Jože prosipa posljednje 
dukate? Svršila je žetva za divove i berba zlata za građane - doba da se ide. Kad svane 
premaljeće, oni će opet amo da vide je li Veli Jože naišao na koju novu riznicu. 

Tako govore građani i vrše posljednje radnje okolo Psoglavčeva brda. Spušta se 
magla, pušu prvi hladni vjetrovi. Građani se dižu da putuju. Primorci su već otišli. Svakog 
jutra kreće po koja četa sa Štrigine glavice. Tabor je gotovo opustio i počeo se žutjeti od 
opala lišća. 

Posljednji koji prođe, bijaše motovunski podeštat. 

- Idemo i mi? - reče jednog dana kamarlengu. 

- Ostajem - odgovori Civetta. 

- A čemu? 

- Ja ću natrag s Velim Jožom. 

- Šalite se, kamarlengo. Izgubili smo zauvijek kmete. 

- Nismo. 

- Al ne vidite što se zbilo!? Prenuše se, složiše se. Muka im urodi. Oni nas više ne 
trebaju. 

- Trebaju. Staza je do slobode duga i trnovita. 

- Oni je već prevališe svojim orijaškim nogama. Oni nas prekoračiše. Građani su 
služili svome bivšemu robu. 

- Građani su služili zlatu. Puzali su pred zlatnim teletom: nisu se klanjali tom orija- 
šu sa glinenim nogama. Dobro je što naši izmamiše novac iz kmetskih šaka, ali je kmet 
sam rudnik koji ne smije nikako iz naših ruku. Ono što gorostas mora svladati da dođe 
do prave slobode, leži u njemu. S time računamo. 

—- Vi se onda nadate da ćete u njemu utući čovjeka. 

- Taj je čovjek još uvijek tako malen da ga ne treba ni svladati. Dosta mi je da kako- 
god pospješim ono što će se svakako desiti. 

I podeštat, vidjevši, da se Civetta ne da nagovoriti, krene prema Motovunu. Jahao je 
sav zabrinut, razmišljajući, kako će dočekati gladne godine koje su već sada prijetile. 

Njegove pratnje nestade iza gora a Civetta je dugo sjedio pred svojom daščarom s 
nekoliko građana, koji se bijahu zakleli da ga ne će pustiti sama između onih divljaka. 

Neopaženo požutjelo je lišće jasenovo i lješnikovo, porumenjele su grančice na svibu i 
drijenu, a plodovi kurike i veprine sinuše po grmovima kao kapljice krvi. 

Polagano umire jesen na ležaju opala lišća. Strnad šušti na njivama. Šumore grane 
na vrbama pokraj potoka. Plaču vode, silazeći iz gorskih izvora. 


Dan je vedar, tih i tugaljiv. Sunčane zrake ne žegu više zemlju; lome se u sve boje 
duge na kapljama rose što ih magla ostavila na hrastovu listu, na klasu poljske preslice, 
na kapici mahovine; na vlatu trave. 


Na poljani usred Psoglavčeva grada sastali se svi divovi da proslave svoj uspjeh i 
da se dogovore kako će porazdijeliti među sobom ljetinu. Veselje njihovo iskreno je i 
veliko - ta prvi je put što imaju u rukama nešto svoje. Slobodni su i imućni; odbili su 
napadaje plemića a građani se vratiše k svojim kućama. Prvi je put što su svi na okupu, 
ne da rade, no da se vesele. - Čuture im pune kamarlengova vina, miris pečenih ovnova 
draška im nozdrve, usklici im odjekuju po bližnjim docima. U posljednje su se doba često 
svađali, palo je i grdnih riječi, ali će danas sve to prestati. Jože se doduše nešto osilio i 
stekao neprijatelja u družini, no on je ipak čovjek; ta bez njega ne bi bili dočekali takova 
dana. Pravo je što je sio na prvo mjesto kao kakav gazda. Kmet je Liberat sada njihov 
glavar, al je Veli Jože ipak najjači među njima, pa nek se momak ponosi. 

Divovi jedu i piju. Jože se povalio na bok, podupro laktom glavu; priča po stoti put o 
oluji na moru i o galeotu Iliji. Govori kako bi valjalo sazdati grad od kamena, kao što je 
bio onaj bana Dragonje. 


- A, ja! Pa da te zatim okrunimo za kralja. To bi ti htel - oglasi se Ivan, mlad ovčar. 

— Muč' - zagrmi Jože. Ti si za brave pasti za nič drugo. 

- Mati jiš moje brave. 

- Bravi su svih nas, a paseš jih na mojoj zemlji. 

— Ma baš tvoja! 

- A čigova? Sva je zemlja va dolcu moja. 

Jože izbulji oči na ovčara, kao da će ga živa progutati. Ivan umukne; ostali udariše u 
pjevanje da prekinu prepirku. 

Nisu htjeli da se danas svađaju; samo je Liberata i Jurića nešto i sada bockalo protiv 
Jože, pa su sokolili pogledima ovčara. Liberat je bio kivan na Jožu, jer mu Branenčanin 
ote zemlju u docu. Jurić je pak govorio da ga je Jože prevario i pokrao. Prevari ga, 
zatajivši mu vrijednost zlata; a pokrade ga, potrošivši novac što ga je on, Jurić, prvi 
našao. 

- Ča je huje23: ukrast šaku sena ili jamu zlata? - viknu Jurić. Ali divovi ga ne čuše; 
grmjeli su sada u zboru, i pjesma je tutnjela klancima okolo brda. 

Sjedjeli kmetovi u travi i lišću pokraj vozova sijena, nedaleko daščara u kojima je 
mukala i blejala stoka. Poljsko je oruđe ležalo oko njih. Psi su lajali; konji su rzali 
razdragani vonjom pokošenih livada. - I stariji kmetovi počeše pričati svoje doživljaje. 
Koliko patnja i stradanja! Koliko nasilja! A oni su sve to podnosili, puštali da ih grde i 
muče, bojali se ludo građana i vitezova, koje možeš pogaziti kao hrušteve. 

- Smo bili kako blago! 

Jože šuti, al drži visoko glavu. To nije više onaj težak koji je negda čučio pod moto- 
vunskom zidinom čekajući pečenku. Nešto ponosno i tvrdo stoji sada orijašu između 
obrva a oči mu gore. Opio ga slobodan život, rad i osjećaj snage. U njemu se probudi 
nešto što se ne umiri poniženjem građana i bijegom plemića; kao da traži otpor protiv 
koga će razviti snagu što ga guši i sili da plane. Od nekoga vremena on vidi da su kmetovi 
nezahvalni prema njemu, da bi se svaki od njih htio postaviti na čelo zadruge, a to ga 
boli. Priznaju mu da je najjači, ali ga ne drže dosta pametnim. A tko je više od njega 
doživio i na kopnu i na moru? Tko im otvori oči? Jože se ipak nada da će ga danas 
nagraditi i udijeliti mu obilatiji dio: vidjet će se kod diobe kako ga štuju. 

Sunce je bilo već visoko na nebu kad se divovi nasitiše i ispjevaše. Digoše se da za- 
počnu diobom. Već kad su dijelili drva, neki se od njih naljutiše i počeše vikati. Teškom 
mukom pođe za rukom starijim kmetima umiriti nezadovoljne, te priđoše k stoci o koju 
gotovo da se ne potukoše. Ovčara Ivana moradoše vezati da ne navali na glavara 
Liberata. Bili su već svi kivni jedan na drugoga kadno prijeđoše na žito i kukuruz. Jože se 
prvi pomami tvrdeći da njega ide mnogo više. 

— Ja sam skopal i izoral dolac ispod Štriginega brda a dolac je napunil žitnice. To je 
sve moja muka. 


- Mučili su se oni iz grada - reče Liberat. 

- Pak! Sam ih i plaćeval. 

- Si, ma s mojimi beči - vikne Jurić. 

- Pravo govori Jurić. Zač im je dal ono zlato? Ni bilo njegovo - umiješa se ovčar 
Ivan. 


- Svaka čas' tebi, Jože! - rekne stari kmet Marko. Si čovik i znaš s ljudima ishajat2“. 
Ja, dolac je dal čuda žita, ma su delali oni iz grada. Ti si ležal i pil. Ne govori da si se puno 
mučil. Smo mi već nego ti. Svaka čas' tebi, Jože! Ma si ih plaćeval s beči ča jih je našal 
Jurić, a su bili beči svih nas. - Ča ni tako, ljudi? 


- Vero ja!25 Tako je! 


23 huje (čak.) - gore 
24 s ljudima ishajat - snalaziti se, izići na kraj s ljudima. 


25 Vero ja! (istr. tal.) - Tako je! 

- Huncuti! Lupeži! - plane Jože i stane psovati, crven u licu s nabreklim žilama na 
vratu. Njegova je dolina, on ju je izorao i posijao. Građani su čeprkali kao kokoši po 
oranici i smetali ga u poslu. On je puštao da rade i darivao ih zlatom, samo da se okane 
zanovijetanja i da budu mirni. 

- A ča će ti sve to žito? 

- Ča te briga! Ča je moje - je moje. 

— Volil bi jopet služit gospodinu nego tebi - vikne Jurić. 

Jože se uzalud žestio. Kmetovi su ga sada gledali mrki, mučaljivi. Branenčanin vidje 
da su gotovo svi protiv njega i da ga se ne boje, pa se još više uspali. Potrči k daščari, 
otvori vrata, skoči na stog žita. Rukama i laktima stane gurati i bacati zrnje izvan 
daščare, u oblaku pljeve i prašine. 

- Na psi! Na vam! Moja muka! Moj trud! 

- Si munjen! - klicahu mu kmetovi, spremni navaliti na mahnica. 

Jože se najednom umiri, iziđe iz daščare. 


- Dobro je! Ste svi kontra mene. Ja grem, ma mojega žita ne ćete godit! 


One iste noći gledao je kamarlengo Civetta sa Štrigine glavice kako požar bukti u Pso- 
glavčevu gradu. Gorjele su daščare i cerovi na rubu poljane. Ognjeni jezici drhtahu na 
vjetru, dizahu se sve naviše ližući daske i slamu na krovovima, a stabla se upaljivahu. 
Grad je gorio, sličan lomači na vrhuncu brda. 

Iskre su letjele naokolo, vrcajući iz dasaka i iz krošnji stabala. Velike sjene vrzahu 
se okolo vatre: stoka je bježala, mučući i blejeći, niz obronak. Čopor konja srtao iz staje, 
kasao niza strminu; topot je tutnjio dolinom; vjetar je nosio daleko rzanje. Gle, nekoliko 
sjena juri u dolinu; srću preko krša - gone nekoga. U rukama su im klade kojima mašu. - 
»Jože! brek!« čuje se vika u huku vjetra. Sjene su sišle u dolac, razišle se i sve nekoga 
traže po šumici i pokraj potoka. 

- Civetta sjedi, gleda požar i zublje u docu. Raduje se nenadanomu događaju. Naje- 
dnom začu lupu koraka. Visoka sjena banu preda nj. Dihala je duboko. 

Div, okrenut leđima prema vatri, razdrapana odijela i kose što se vijaše u vjetru, 
pričini se Mlečiću demonom koga pakao izbaci. Civettino se lice produži i problijedi. 

Sjena stajaše pred Mlečićem. Najednom se poguri, nešto šapnu i pruži ruku što sinu 
u ruju požara kao da je naštrapana krvlju. 

- Tko je to? 

- Mi date vina? - šanu došljak. 


— Ti si, Jože! Što se dogodilo? 

- Hteli me ubit. Mi date? 


Kamarlengo povede gorostasa na zapadnu stranu brijega. Tu se pod proplankom 
odroniše davno pećine i otvori jama. 


- Ovdje te ne će naći - reče kamarlengo. 

Civetta otide pa se doskora vrati smomkom koji je nosio vino. 

- Na! Piji govori. 

Jože je sjedio i gledao mrko preda se. 

- Lupeži! Vragi! Mene udrit! Ćemo videt! 

Civetta je šutio i čekao. 

- Tko je upalio grad? - upita. 

- Ja. 

—- A zašto? 

— Ukrali su moje žito. Hteli bi moju muku. Sve za njih! Ča su oni meni? Nič. Ja sam iz 
jednoga kraja, a oni iz drugega. Govore kako ja, i to je sve... 

- A, vidiš! 

- Su morda oni gospoda pa da jim ja služim kako hlapac? 

- Pravo imaš! 


- A ča je moje, morem i zgoret. Oni mene tuć, ubit? Su hujiž$ od grajana. Va gradu 
su gospoda, a oni? Kmeti kao i ja. 


- Da nije tebe bilo, služili bi sada gospodarima. 

— Nego da bi! Sad bi oni hteli da ja njim služim. Ću raje27 delat jopet za gospodu. 
Gospodin je gospodin, a ča su oni? 

- S nama ti je ipak bolje bilo. 

— Je hudo bilo, ma drugačije. Znal sam barem koga služim. Ča? Liberat da bude moj 
glavar? Čujte, gospodine, neka mi daju moj plug i voz i motiku pa ja ne grem već na grad. 
Cu živet sam va dolcu; ću sam delat. 

- Dobro je! Ja ću sutra k njima. 

—- Ma ja ću moju zemlju! Dolac je moj. 

- Ne boj se! 

- Ste čovik, gospodine! 

I Jože poče grditi svoje drugove. Ovčar Ivan krade po njivama i goni stado u štetu. 


Jože mu jednom ubio zbog toga kravu u svome docu pa ga ovčar mrzi. Liberat se pola- 
komio za njegovom oranicom u dolini a ludom Juriću ne da ono nesretno zlato još uvijek 


26 huji (čak.) - gori 


27 raje (čak.) - radije 

mira. Svi su mu zavidni što je prvi među njima, i njegovo je žito najbolje, i njegovi su 
kukuruzi najjedriji. Govore mu da je bahat i svadljivac, a svaki se od njih jagmi da bude 
glavarom, i kolju se gotovo svaki dan za pedalj zemlje. Tuže se da je pijanica, ali Civetta 
dobro zna da je i njima vino ugodilo. 


Kamarlengov se napitak porazgovori u Joži, a gorostas poče bulazniti o kralju Dra- 
gonji, o galeotu Iliji, o slobodi, za koju da bi i krv dao. 


O ponoći orijaš zaspi; kamarlengo se vrati u daščaru. 


Svitalo je jesenje sunce kad Civetta ustane i siđe u dolinu. 


Divovi su po docu tražili pobjeglu stoku i konje; kupili su živinu i tjerali je prema gradu. 
Bili su pokunjeni, srvani od bdenja i tuge. 


- Bog s njimi, gospodine! - pozdravljahu kmetovi kamarlenga, a glas im bijaše mek 
i tih, lica krotka. 

— Bog, ljudi! Što vam se to dogodilo? 

- Zlo je. Jože nam zapalil grad. 

— Al kako to? Zašto? 

- Eto, tako. Posvadili se, pa Jože pošal va dolac. Vrnul se je obnoć nazad i zapalil. 

- Pa onda? 

- Videli su ga ljudi pa su ga hteli ubit, al jim je pobegal. Sve je zgorelo. Ho'te s nami 
pa ćete videt. 

I kmetovi povedoše kamarlenga u grad. 

Garište se još pušilo. Stogovi izgorjela žita ležali baš ondje gdje se juče dizahu daš- 
čare. Nekoliko greda nestalih staja držahu se jošte uspravno pokraj stogova, ali bijahu 
crne od vatre, prelomljene od vjetrine. Amo tamo po poljani ležale mrcine konja i volova 
a oko njih vrzli se psi. Jata gavranova kupila se grakćući na ostacima kladara; čekala su 
da se ljudi maknu s brijega ili da im bace strvine u dolac. Debla cerova stršila uvis. Sve 
bijaše sivo od pepela, crno od dima. 


- A što ćete sad? 

- Ćemo kaštigat onoga palikuću - reče kmet Liberat. 

—- A tko vam je glavar? 

- Sam ja. 

- Ivi ste to dopustili? 

- Ača ću ja kad me ne slušaju? Svi su zločesti, a Jože je najhuji. Delaju i muče se, ma 
su kao munjeni. 

- Sam rekal ja - poče kmet Toma - da je to mesto prokleto. Posvuda kosti. Pa to 
zlato, pa zidi! Ja govorim da gremo na koju drugu goru. 

- Ni to, ne! Zemlja je Božja. Nego čujte, gospodine — reče kmet Ivan. Mi nimamo 
pravega čovika, ki bi s nami ravnat. Mi smo brižni kmeti. Htel bi nam se čovik pametan, 
študijan, ki bi s nami znal lepo ravnat i rekal nam ča i kako, i kega bi mi štimali i rad 
poslušali. Onda bi sve dobro bilo i ne bi se takove stvari dogajale. Ma ovako, ča nam 
koristi bit liberi? 

- Vero ja! Predika kako čovik! 

- Ija držim da je tako - reče Civetta. Vama se hoće glavara, i to pravoga. 

- Ačabi bilo kad biste Vi prišli k nam i bili naš poglavar? 

— Ja?! Što vam to pada na um? Potražite ga među vama. 

- Mi nismo za to. Dajte Vi. Ćete videt kako ćemo onda delat. 


Civetta se sve nećkao, a govorio tako da je još više poticao težake da ustaju u svojoj 
želji. Nakon duga pogovaranja kamarlengo poče popuštati. Pošto mu oni obećaše da će 
ga u svemu slušati, pristane i zada im riječ da će s njima kao sa slobodnim ljudima. 
Prošeta se još jednom poljanom, te odredi da bace one mrcine, ugarke i pepeo u klanaci 
da posijeku po šumama daske za nove daščare. Njihova stoka nije mnogo pretrpjela pa 
se nije bojati glada. Do koji dan porazdijelit će svi skupa zemlju te započeti da krče i oru. 
On će k njima svako jutro. Reče im da puste na miru Jožu, koga će on sam potražiti. 
Divovi se utješiše i popratiše sve do doca svoga novoga glavara. 


- Zaludu - reče kmet Liberat - gospodin je gospodin. 

- Mai vraga, samo ne Jožeta! 

- Kako je sve laglje kada kigod zapoveda! 

I one su večeri divovi opet pili i pjevali na opustošenom vrhuncu Psoglavčeva bri- 
jega. 


Crne su vijesti stizale kamarlengu. 


Poručivao mu je podeštat da građani vole gladovati no dati Jožin novac, kojim bi on 
htio kupiti živeža. Motovunska je šuma pusta, i proto se Dalla Zonta uzalud muči da nađe 
u gradu radnike. Mletački senat šalje pisma, opominje i prijeti motovunskom vijeću. 
Građani za to mare i ne mare. Općinska blagajna prazna, a Motovunjani lihvare onim 
prokletim zlatom. Po njivama ni oranja ni kopanja. Do koji dan ne ćeš naći ni kore hljeba 
u Motovunu. Zavladao nered. Plemići se prometnuše u razbojnike. Naoružaše služinčad 
pa haraju po selima, prijeteći gradovima da će udariti na njih namete. Najžešće se 
uzgoropadio vitez Odo Wachsensteinski. Sve je nagnulo u grad da ne pogine od oskudice 

i od mača, a u Motovunu poskupio živež kao oko u glavi. - Što je bilo vina u općinskome 
podrumu, sve mu rado šalje jer bi strašno bilo kad bi se gladni građani bacili na piće. 
Podeštat moli kamarlenga da se okani onih divljaka i pohrli u Motovun, gdje će biti 
svima od pomoći. 

Civetta, netom primi vino, povede voz k divovima i dade im ga za marvu. One iste 
večeri poruči kamarlengo podeštatu da mu eto šalje stoku, a da će domalo obradovati 
Motovunjane još ljepšim darom. On ostaje na Štriginoj glavici. Neka se podeštat tješi i ne 
boji glada dok je volova i ovaca na Psoglavčevu brdu. I od toga dana prodavao je Civetta 
divovima sve skuplje vino. Zlatna jama bila je već prazna. Zalud su kmetovi kucali 
motikama i kopali rupe. Iskopaše jednom duboku jamu i naiđoše na spilju kojoj se na 
dnu nešto svjetlucalo. - »Zlato!« kliknuše i nagnuše kao jedan čovjek da se provuku kroz 
prohod. U uskome prorovu nasta borba između divova. Uhvatiše se u koštac: gušili se 
šakama, bili nogama. Borili se žestoko, dok vidješe da ono nije zlato, no hrpa gljiva što se 
sjaju u vlažnu polumraku. 


Ovčar se Ivan proslavi kao pijanica. Krao je drugovima blago i davao ga kamarlen- 
govoj družini: vola za po brente vina. Gotovo svakoga trećeg dana gonili su građani 
volove i ovce u Motovun i u druge gradove. - Divovi su opet hranili, a da toga nisu ni 
znali, sva obližnja mjesta. Stoka je iščezavala, ali su kmetovi na drugo mislili. Očekivali su 
dan kad će im Civetta porazdijeliti zemlju, pa su o tome vodili već sada prepirke i svađe. 
Kamarlengo je navlaš puštao da minu dani i sedmice. Pirio je razdor. Huckao ih, ali 
uvijek s medom na jeziku, govoreći im o slozi. - Samo je Jožu poticao na bunu; tjerao ga 
da se osveti svojim drugovima. Bijaše se Branenčanin povukao u dolac. Radio je malo i 
polazio k Civetti da se izbrblja. Civettini su ga drugovi dočekivali spočetka laskavim 
usklicima i gostili ga s nekim strahom, ali što se više gorostas podavaše dangubi, 
hvalisanju i piću, to su oni postajali drskiji prema njemu. Jože se iznova nauči svemu 
tome; nije se više ljutio što se gospoda s njime ljuto šale: - ta oni mu povlađuju svaku 
riječ kada grdi one u gradu. 


Tek o Božiću pričini se Civetti da je nadošlo vrijeme baciti među seljake pravu ja- 
buku razdora. 


Rano ujutro dođe kamarlengo u grad, pozove kmetove i javi im da će razdijeliti 
zemlju. 


Pet dana obilazili su svi skupa strmine i doce, mjereći njive, udarajući međe, prav- 
dajući se za svaki kamen. Civetta se nije ni nadao da će naći u kmeta takovu pohlepu za 
zemljom. Uvjeri se da mu nije od potrebe udesiti diobu na takav način, da se kasnije još 
gore počupaju među sobom. Dosta je da su susjedi pa će se posvaditi o svaku grudu, o 
svaki grm. - Najteže je bilo s dolinom između Psoglavčeva brda i Štrigine glavice. 


- Pustimo je Joži - reče kamarlengo - on ju je i do sada kopao. 
Ali kmetovi da se pomame. To je najbolja zemlja! Jože ju je oteo drugima, baš raz- 
bojnički. Dva dana mučio se Civetta s njima, dok ne reče da će po doca pripasti Joži a 

druga polovica Liberatu i starome Marku. Kamarlengo je znao da će baš ta dioba postati 
vrelom jada. 


Civetta ispiše o svemu neki spis, udari na nj pečate i postavi pred divove knjižurinu 
na kojoj se vidi srebrn križ. 


- Zakunite se na toj knjizi i na tome križu da ćete se držati ugovora i da ćete štovati 
tuđe. 


I divovi se zakleše. 

One iste večeri reče Civetta Joži, koji je dio doca zapao njega, a koji Liberata i Mar- 
ka. Gorostas problijedi; usne mu zadrhtaše. 

- Ja nisam bil s vami. Ja ne znam nič. Dolac je moj. 

- Jože, i ti se moraš pokoriti. Stvar je gotova. 

- Ja nisam prisegal. 

Civetta stade pričati gorostasu kako kmetovi vele da su bili i preveć blagi prema 
njemu: oprostiše mu zločin, dadoše mu najbolji dio doca. 

- Nepravedno je - reče Civetta - al sam se bojao da će biti i gore. Što ćeš? Njih je 
dvadeset, a ti si sam. Preboli! 


Branenčanin skoči na noge, potrča u dolinu. 


VII. 


Kmet je uživao što je gospodar komadao zemlje. Nov se osjećaj budio u težaku - biti vlas- 
nik, moći kazati: »To je moja njiva! Moja šuma!« On će podignuti strehu na svojoj grudi, 
napuniti je marvom i pšenicom, živjeti sam i slobodan. Kmetovi se latiše motika i 
pohrliše na krčevine i ledine da kušaju zemlju. Ali ne potraja dugo, i neki rekoše: »Zapala 
me loša zemlja: susjedova je mnogo bolja!« Drugi protužiše: »Nije najgore, ali je moj dio 
najmanji, i susjed prelazi preko mojega.« Do nekoliko dana svi su tvrdili da ih drugi 
prevariše. Čemu ne razdijeliše dolac u dvadeset dijelova da svakoga nešto dopade, ta 
ono je - zemlja! Zašto Joži, Liberatu i Marku što vrijedi, a njima zemlja plitka i rđava? Sad 
je gore nego prije. Dosad su imali svi jednako pa se nije nitko tužio. 

Jurić prelomi pred svima motiku i baci je u trnje. 

- Darujem vam svoj del! Ča će mi stene? Raje nič! 

- Ni poštenja na svetu! - reče Toma, koji je pričao kako ga pokraše kod mjerenja 
zemlje i zahtijevao da mu se pomaknu međaši. 


- Ato je pravo da drugi gredu preko mojega? - klicao je treći. 

I nova borba usplamti među kmetovima. 


Zabrinu ih stoka koja je naglo iščezavala. Civetta im poruči da izaberu novoga gla- 
vara, jer se on vraća u Motovun. I sada je svaki od njih htio dovinuti se te časti: - starci su 
kazivali svoje sijede vlasi, mlađi svoje jake mišice. Divovi su opet provodili dane u svađi i 
život im postajaše sve teži. 

Liberat i Marko nisu se još usuđivali u dolac da obrađuju svoju zemlju. Bojali su se 
Jože. Bijaše Branenčanin poručio kmetovima da se on nije zakleo na knjizi sa srebrnim 
križem i da on ne će da znade za onu njihovu diobu. Dolac je uvijek bio njegov pa nek se 
nitko ne usudi dirnuti u njegovu zemlju. Civetta reče da on u tu prepirku ne ulazi; neka 
svaki od njih brani svoja prava kako zna i može. 


Istom poslije desetak dana spusti se stari kmet Marko u dolinu i stane se šuljati 
okolo svoje zemlje. 


— Ča delaš tuka? - vikne potrčavši kmetu u susret. 

— Oči su za gledat. 

- Ča iščeš na mojem? 

—- Na tvojem ne iščem nič. Grem na moju zemlju. 

- Kade je ta tvoja zemlja? Greš ća!? 

- Ja sam tuka gospodar! 

I kmet Marko prekorači plot. 

- Greš, ali ne? - ruknu Jože; a videći da ga Marko i ne gleda, zaleti se na kmeta. 


Gonili su se bijesno; tukli se bez milosrđa. Do dva puta povali Jože Marka i izmrcva- 
ri mu šakama lice. Starac kmet, uvidjev da bi mogao podleći, istrgne se Jožinim šakama i 
udari u bijeg. Branenčanin ga tjerao sve do strmine, prijeteći mu da će ga drugi put ubiti 
kao psa. 


Kad se Marko pokaza u gradu onako izgreben i istučen, svi kmetovi digoše viku 
protiv razbojnika. Ne puštati gospodara na svoje, udariti starca! To je sve jer ga nisu 
kaznili kad im upali grad. Civetta je mudar i pravedan, ali je preveć blag. Nije na diku kad 
te gospodar šiba, ali da te kmet bije, to je ruglo i sramota. Liberat je molio i kumio 
drugove da siđu svi skupa u do, pa da se obore na goropadnika: neka ga ulove i vežu. 
Budu li svi složni, lako će ga ukrotiti; inače ne će nitko smjeti u dolinu a to bi bilo 
nečuveno i sramota za sve težake. Ali su svi kmetovi bili zavidni Marku i Liberatu što ih 
je dopao komad zemlje u docu, pa su se u srcu radovali svemu tome i nadali se da će Jože 
još jače bješnjeti. 

- Niste ljudi! - ljutio se Liberat. 

— Ča mi imamo od toga ča smo skupa? Ma baš nič! - govorio je kmet Marko. 


- Znaš ča - reče kmet Toma Liberatu. Daj ti meni tu zemlju u docu a zami onu moju 
blizu šume. 

- To bi vi hteli, ma ja nisam munjen. Ja se ne bojim Jožeta. Ćete videt! - odgovori 
Liberat. Ma ako mi se ča dogodi, ćete bit vi krivi i pred ljudi i pred Bogom. 


- Se bojiš! - narugaše mu se kmeti. 


Onoga istoga dana pogna Liberat svoga posljednjeg vola ka kamarlengu. Kmet sta- 
ne moliti Civettu neka se zauzme za nj i dovede Jožu k razboru. Kamarlengo pogosti 
kmeta, ali mu reče da on nije više njihov glavar jer da je obolio i da se sprema na odlazak. 


- Uredite sve to sami! Ta, niste djeca. 
- Smo huji nego otroki. Ako grete, ćemo se poklat mej nami. 
Civetta se ne dade skloniti. Nije htio ništa čuti o Joži i o diobi zemlje. 


- Glejte, - reče Liberat - zel sam motiku. Rad bih išal dole na dolac da delam... ma 
oni Antikrist. Ne će bit dobrega! 


- Paidite Vi niste star i slab kao Marko. Jože će se Vas čuvati. 
- Hottei Vi smanom. 


- Ne pačam se. Čujte, Liberato; evo Vam ugovor i pokažite ga Joži. Drž'te i svetu 
knjigu pa se Branenčanin ne će usuditi da Vam se opre. Čuvat će se svetogrđa. 


- Vero da je. Sad grem - klikne kmet, poljubi srebrni krst i djene knjigu za pas. 
Liberat uze motiku i krenu u dolac. 


Bijaše vedar zimski dan, samo je tanka maglena koprena ležala je na dolini. Vidjela 
se kroz nju oveća stabla i bljeskanje potoka koji je žuborio. Već dugo čuje kmet poziv te 
vode sred lijepe uvale. Govori mu ono klokotanje o svježem napitku sred ljetnoga dana, 
kad sunce peče, a žeđa pali grlo, i o čarobnoj moći vode, kada gore žuljevi na rukama. 
Priča mu onaj romon o grudi punoj sokova, o brazdama i o korijenju što siše vodu. Pjeva 
potočić kmetu pjesmu o usjevu i o voćnjaku gdje će zamirisati i dozreti voće. - Da, baš u 
toj dolini procvast će na zemlji najgizdaviji cvijet njezin i sinut će na suncu najljepše 
uzdarje njeno! Nema na njoj ni trnja ni kamenja, ravna je kao dlan, natapana potokom i 
ovjenčana plotovima kaline i lješnjaka. Trava što se zeleni na njoj i usred zime, i drveće, 
uvijeke kitno i bujno, kazuje težaku da je ona možda posljednji kutić nestaloga raja 
zemaljskoga. »To je prava zemlja!« šane kmet pa poljubi opet knjigu i pokroči življe. Kad 
Liberat stigne u d6, magle je bilo već nestalo; mokro drvlje i stijenje blistaše se na suncu 
kao da je orošeno rosom. 

- Pravi raj! 

U docu nije bilo nikoga, samo su ptice crnih krila i bijela repa skakutale na obali po- 
toka. Sunčano je svijetlo plavilo kotlinu. Po stranama gora lutali su pramenovi magle. 
Gore na zidini Psoglavčeva grada sunčala se tri gorostasa. 

Liberat je sav blažen promatrao svoju zemlju. Uze motiku, raširi noge i zamahnu. 
Crnica je bila masna, gusta i jedra - pravi bubreg zemlje. Ej, kako će je on rado kopati i 
orati! Kako će je s veseljem sijati! Al će mu ona proklijati u proljeće! Ljeti će on spavati u 

docu, u šumoru klasja, u žuborenju vode i šuštanju jablana koji strše na obali potoka 
poput stražara njegove zemlje. 


- Liberat! - začu se hrapav glas. 

- E! - prenu se kmet iz svoga snatrenja. 

Jože je stajao pred Liberatom, crvenih očiju i blijedih obraza; na mršavu njegovu 
licu vidjeli se tragovi bdijenja i srdžbe. 

- Jože - reče Liberat - budi čovjek. Pusti me nek u miru delam. Smo ljudi, ali otroki? 


- Liberat! Si čovik ti... o, si! Sam te vazda štimal. Si bil naš glavar. Ma ča ne gre, ne 


gre! 

- Ja znam ča delam. Viš, imam kartu! - pokaže Liberat ugovor i upre prstom u pe- 
čat. 

- Ča će mi karta? 

- A imam i sveti libar. Viš križ na njemu! 

- Ča križ? Ča libar? Greš? Ma odmah! - ražesti se Jože i gurne Liberatu knjigu iz ru- 
ke. 


Liberat se ne maknu, kao da mu se noge ukopaše u grudu. 
- Hodi s vragom! Grdobo! - okosi se Liberat i oči mu zaplamtješe. 


Jože jurnu na njega. Uhvatiše se u koštac. Hrvali su se dugo, bijesni i žestoki. Tukli 
se i grizli kao psi, dok Liberat ne gurnu od sebe protivnika koji udari licem o zemlju. 


- Oslabil si! - naruga se Liberat. Sad idi! 


Jože se dignu i kleknu. Iz nosa i usta curila mu krv; divlji mu plamen gorio u očima. 
Ostade trenutak kao omamljen, s onim krvavim mlazovima na bradi i vratu, s raskolače- 
nim očima, s nakostrušenim vlasima. Osjećao je buru u grudima, šum u ušima, a pred 
njegovim očima Liberatova je slika drhtala, mutna kao lik kakve zvijeri u magli suton- 
skoj. I Joži se pričini u tom času da sluša u onom šumu riku medvjeda, od koga je još kao 
dijete branio jednom uz staroga oca svježu raku djeda svoga... Čuje teško dihanje očevo, 
lupu kremen-sjekire i bilo svoga djetinjskog srca u kojemu je ljubav za oskvrnutom 
rakom jača od straha pred nemani. Udiše kroz nozdrve vonju krvi, duhu leša i zadah 
zvjerinje kože. Osjeća da mu svaka žilica dršće. Iz dna srca iz dubljine njegova bića 
probija već davno zaboravljena, neodoljiva snaga što ga tjera naprijed. Nešto ga nosi kao 
vjetar slamku protiv svih i svakoga, a za onu grudu što je, razdrta, zavonjala pred njim 
pod udarcem tuđe motike. 


- Jane dam zemlje. Nikada! 


I Jože dignu oči k nebu te se prignu i poljubi zemlju. Skoči, pograbi motiku, zamah- 
nu i spusti je svom silom na Liberatovu glavu. 


Kmet kriknu, zaljulja se i sruši. 

Umorstvo kmeta Liberata smete i prestraši težake na Psoglavčevu brdu. Nisu se ni 
usuđivali dirnuti u leš. Ležao je dva dana u docu, a u njegovoj se krvi kupala knjiga sa 
srebrnim križem. Bojazan i crne slutnje morile su težake koji nisu znali što bi uradili. 
Pozvaše kamarlenga, a Civetta potrči na Psoglavčevo brdo da ubere plod svoga čekanja. 
Mlečić uspije zbuniti i još većma potištiti one ljude. Pretjeravao je težinu događaja, gojio 
u njima praznovjerje, plašio ih paklom i sotonom, uvjeravao ih o nuždi pokore, jer je 
Liberatova krv pala na sve divove. Zašto ne zapriječiše zločin? Zašto ne pomogoše drugu 
kad ih je molio? Jože nije veći grešnik nego oni svi. A ona je sveta knjiga oskvrnjena 
njihovim svađama, okaljana krvlju. Ugovor je zapečaćen zločinstvom; sva zemlja okolo 
brda griješna je i prokleta - ona će im roditi trnjem i dračama. Moraju drugamo jer će 
odsada oko Psoglavčeva brda lutati Liberatova sjena, da ih budi iza sna. Neka potraže 
drugo brdo, ali ne će ni na njemu izbjegnuti kazni jer krv pravednika vapi do neba. 


Kmetovi su slušali kamarlenga, svi uplašeni. 
Civetta im reče da ukopaju leš i javi im, da će sutra u zoru pobjeći iz toga kraja. 
U suton spustiše se tri gorostasa u dolac. Sjale su prve zvijezde, kada divovi ukopa- 


še svoga druga. Pođoše uz brijeg, strepeći pri svakom koraku. Pratili su ih šumori u 
šikarama i žamorenje požutjelih cerova. 


One noći bdjeli su divovi na zidini. Nemir im nije davao da stisnu oči, a mučio ih 
glad jer bijaše nestalo i posljednjega brava u njihovoj staji. Bila je studena noć. Zvijezde 
su sjale crvenkastom svjetlošću. Nekoje se od njih otkidale od svoda i padale na daleka 
brda, ostavljajući za sobom trag što sjećaše težake na mlaz krvi. Puhao je vjetar i zibao 
granama stabala, što su u tami sličila avetima koje bijes spopade, te mašu rukama. 
Daleko je negdje tulio vuk, kričao je ćuk u obližnjoj šumi, a potok je klokotao u docu. 
Nikada se žamori zimske noći ne dojmiše na takav način gorostasa. 

Divove obuze strah. Spustiše se u dolinu. 

Ali ni tu ne nađoše mira. Ili se lukavi kamarlengo nečemu domislio, ili je bojazan 
varala kmetove, ili se Liberat pretvorio zbilja u vukodlaka: njima se cijele noći pričinjaše 
da vide nešto bijelo i visoko gdje se skita u docu, baš okolo one grude na kojoj im drug 
poginu. 

U strahu i nemiru dočekaše zoru. 

Kao da su se o tome već dogovorili, pokupiše poljsko oruđe, krenuše svi skupa put 
Štrigine glavice. 

Kamarlengo bijaše baš ustao da pođe k Joži, kojega je krio još uvijek na boku brije- 
ga, kada kmetovi stigoše pred daščaru. 

- Što je, ljudi? Dođoste, da me pozdravite? 

- Grete, gospodine? 

— Da, odlazim. Što bih ja tu? 

- Mi bi hteli s Vama malo predikat. 

- Pa dajte. 


e-Lektire 


lektire.skole.hr 


Vladimir Nazor | Veli Jože 61 


- Vero, tuka ne moremo već ostat. Ni blagoslova. Pa nimamo ni od čega živet. 

- Potražite nov kraj. 

- To je sve lako reć, ma mi nismo za to. Mi smo brižni kmeti i sami ne znamo nič de- 
lat. A za živet ni dosta znat kopat. Mi ne znamo bit liberi. 

- Pa što ćete onda? 

- Mi bi se hteli vrnut k našim starim gospodarom. Ćemo živet, kako smo živeli i pre. 
Ćemo delat i slušat. 

— Eh, - uozbilji se Civetta. To je sve dobro, ali hoće li vas oni htjeti? 

— Vi ste dobar čovik. Ćete nam pomoć. 

— Nastojat ću. Vidim da ste u neprilici. Počekajte me tu. 

I kamarlengo uđe u daščaru da se dogovori sa svojim ljudima. 

- Pobjeda! - kliknu, netom zatvori za sobom vrata. Divovi se predaše: ovce se vra- 
ćaju u tor. 

Veselje zavlada među građanima. Bilo je i skrajnje vrijeme jer su u gradovima ne- 
volja i metež postajali sve veći. Povratkom kmetova sve će se urediti. 

Civetta napiše više pisama podeštatima i barunima, te reče da svaki građanin po- 
vede sa sobom po jednoga kmeta i da ga preda gospodaru. On će s Velim Jožom u 
Motovun. 

Ne potraja dugo, i divovi se stadoše praštati jedan od drugoga. Bili su mučaljivi. 
Stari se kmet Ivan dugo borio, ali ne odolje: suze mu udariše niz obraze, zaplače kao 
dijete. 

- A, rane moje! Brižni i tužni moji! Ma zač je sve to tako? Zač ni sada kako onih pr- 
vih dni? Jože, zač si onput onako govoril! 

I stari kmet stane čupati svoje sijede vlasi. 

Nov bol tištio je srca onih ljudi. Baš u času kad su se dijelili - prožeti mržnjom, iz- 
moreni svađama, bojazni i razdorom - osjetiše, kao nikad prije, da su iste krvi i iste puti, 
da su žrtve istoga stradanja. Osjetiše da ih i sada veže nešto što se ne da prekinuti. 

—- Ostanimo! - šane Jurić. 

Divovi prignuše glave. Osjećahu u dnu srca odvratnost prema gospodaru i sramotu 
zbog svoga vladanja. Posljednji ugarak vatre što je Veli Jože potakne, a složan je rad 
razmahnu, tinjao je još negdje u kutu težačkih duša - al iskra ne usplamti u požar; 
nestade je opet u dubljinu njihova bića. Kmetovi se pogledaše još jedanput pa se uputiše 
za svojim pratiocima. Spustiše se u klanac, mimoiđoše Psoglavčevo brdo; raziđoše se na 
sve četiri strane istarske zemlje. 

Na njihovu brijegu ležao je maglen oblak. Kao da se brdo na kojemu su proveli naj- 
sretnije dane svoje, ovilo sada koprenom da ne gleda svoje nove pustoši i one trudbeni- 
ke koji, zgrbljenih leđa i pokunjene glave, idu na novu patnju i robiju... Iz magle dopiraše 
do kmetova žalobno stenjanje - žalba kakve zvijeri ili zavijanje psa. Potok je u dolini 

grmio pjesmu o vjetrovima što će ga od sada obilaziti, o kamenju što će ga gušiti, o trnju i 
drači kojima će na vrhovima blistati vijekom kaplje neosvećene krvi. 


Posljednji, koji ostavi ono mjesto, bijaše kamarlengo. Za njim je išao Veli Jože. Kao da je 
gorostas ostario u malo dana za stotinu godina. Koračao je skršen i pokunjen. Nešto 
bolno lebdjelo mu oko ustiju, sjedjelo mu na čelu, izbijalo mu iz očiju. 


U podne drugoga dana ugledaše putnici s gore između rijeke Dragonje i Mirne mo- 
tovunske kuće. 


Kamarlengo krikne od veselja, a Joži kao da je ledena ruka stisla srce. 


Jaše Civetta pred gorostasom na magarčiću. Vjetar mu već nosi glas motovunskih 
zvona. Građani su ih sigurno ugledali izdaleka pa se dižu dočekati kamarlenga. Što ne 
mogoše uraditi građanske čete, sila vitezova i ugled načelnika, učinio je on sam. I sad se, 
eto, vraća s kmetom Jožom; vodi ga kao išibana psa. Vječna mora biti harnost grada 
Motovuna prema kamarlengu. Doskora opeti žita i stoke u gradu. Motovun će iznova biti 
miran, siguran i sit. - Civetta je ugledao povorku građana. Izašli su iz grada, idu mu u 
susret sa razvijenim barjacima, s bubnjevima, trubama i poklicima. Kako će ga oni odsad 
štovati! Imenovat će ga sucem, a mletački će ga senat učiniti kontom istarskim. Građan- 
stvo će večeras klicati »bravo!« i »viva!« pod njegovim prozorima; dug će red baklji ići 
po ulicama gradskim, a njemu u čast. 


Civetta ošinu magarca: »Jože, trsimo se!« 


Al je Jože sve tromije koračao. Gledao je njive na kojima se dugo mučio kao pašče, a 
za one loše gospodare. Gledao je šumu u kojoj se lomio pod šjor-Zuaninim bičem, mrske 
mu zidine gradske i lađe, daleko tamo na ušću rijeke. Vidje povorku građana i sjeti se 
patnja, uvreda i sramote. Zar biti opet igračkom u ruci tih patuljaka? Iskusio je slobodu; 
zna što znači biti svoj; uvjerio se da su građani gori od njega, da ih se nema zašto bojati. 
Zašto da im opet robuje? Al on je prolio krv, uvrijedio svoje drugove, smeo ih, pa je bilo 
bruke, štete i sramote. - Na tu pomisao obuze ga opet tuga; duša mu klone. Šane: 
»Grešnik sam« - pa okrenu dalje za kamarlengom. 


Daleko na obzoru pokaže se Joži more. Pučina bijaše glatka kao zrcalo. Da, to je 
more po kojem je plovio onoga proljetnog dana, te se borio s valovima na litici, u tami, 
kiši i vjetrini, go i sam, ali jak i smion, kao pradjed mu Vukan koji je odolio čoporu 
bijesnih bikova sred motovunske šume. To je ono isto more kojim se on porvao i 
nadvladao ga, pa je možda zato - misli Jože - baš od one noći tako krotko i mirno. 
Gorostas se sjeti rike vode sred proljetne noći i svoje pjesme u lupi talasa i u vijanju 
vjetra. Svega se spomenu i pričini mu se da ga nešto lupnu u lice; osjeti odjednom buru u 
krvi i nemir u njedrima. 

Velika je galija plovila morem. Ni povjetarca nad vodama. Stotinu vesala tiskalo je 
naprijed lađu. Kroz oblake prosu se pramen zraka na onaj brod, i lađa sinu na pučini kao 
golem galeb što se spustio na vodu, ali mu krila lepeću još uvijek u zraku. Brod juri 
prema kraju, biva veći, i što se više približava kopnu, postaje sve čudnovatijim. Ona su 
jedra zgužvana i razdrta. Konopi vise niz jarbole, svi popucani i gnjili. Na bokove, na 
oštećeni pramac i na skršenu krmu puste lađe uhvatile se trave koje vise čak sa vesala, 
što tromo i odmjereno lupaju morsku površinu gurajući sve brže prema kraju čudnu 
galiju... Rekao bih, neka čudotvorna ruka digla iz morske dubljine već davno potonulu 
lađu, i avet-drijevo?8 brodi sada prema kopnu. Jože vidje gdje se sva ona vesla dižu uvis 
kao stotinu ruku. Gorostas se trgnu i stane. — »Galjot Ilija!'« prošapta. I pričini mu se da 
sve one ruke upriješe prstom prema gorama u srce istarske zemlje, baš kao da mu 
nalažu: »Idi odavle! Tamo je tvoj spas.« I pričini se orijašu da mu galeot sipa opet u lice 
iskre i varnice, da ga drma rukama i da mu viče na obje uši: »Ne budi robom! Čovjek si i 
ti.« — Pričinja se Joži da opet čuje galeotovu pjesmu u utrobi galije. Gorostas se smeo i 
uznemirio; čuje lupu svoga srca; sve misli: koraknem li naprijed, uzbibat će se more, 
zagrmjet će mi: »Sramota!« a ruke, one će me udarati u obraze... Da! Ja ću natrag. Okajat 
ću svoj grijeh. Radit ću sam i čekati braću. I ona će doći - i ako ne odmah, a onda makar 
do stotinu, do hiljadu godina. Natrag! Natrag! 

Kamarlengo je sve žešće šibao magarčića. Eto, sad će preda nj banuti iz šumice po- 
vorka. Bubnjevi biju, trublje trube, zastave se viju, usklici se ore. 


- Brže, Jože! Stigoše. 


—- Viva kamarlengo! - grmnu svjetina na rubu šume. 


Podeštat se pokaza između dvije zastave, praćen od vijećnika, plemića i kanonika. 
Gomila jurnu prema Civetti. Nasta komešanje. Svi se guraju prema pobjedniku. Hoće da 
mu ljube skute. Nekoliko momaka digoše magarčića s kamarlengom koji sada jaše nad 
morem glava. 


Ali to ne potraja no trenutak. 

Najednom se građani smrkoše u licu: problijediše od razočaranja, požutješe od 
gnjeva. 

Deranje i zviždanje zagluši Civettu. Oči su sijevale, šake su prijetile. 


- Povalite ga! Svežite nitkova! - kričao podeštat. Svi su gradovi dobili natrag svoga 
kmeta, a mi? A mi? 


Kamarlengo, lebdeći još uvijek u zraku, obazre se naokolo i tek sada spozna uzrok 
svoje nagle propasti. 


Velog Jože bijaše u zadnji čas nestalo bez traga. 


28 qvet-drijevo - sablasna lađa 

Metodički 
instrumentarij 


dr. sc. Vladimira Velički 


Razmisli i stvaraj 


.* Veli Jože je u ovoj priči ponekad jak, a ponekad slab. 
Kada je jak? 
Kada je slab? 
Što mislite zašto je lik tako prikazan? 


* Pronađite opis Veloga Jože u djelu i pročitajte ga ili ga opišite 
svojim riječima. 


. Kako je moguće da Veli Jože nije bio svjestan svoje snage? 

. Kakoje živio i što je radio? 

* Koji se još likovi spominju u ovome djelu? 

* Što se dogodilo kad je Veli Jože susreo drugog diva Iliju zvanog 
Galjot? 
Odakle je Ilija Galjot? Kako je dospio u galiju? Na što je 


nagovarao Jožu? 


* Što se dogodilo s lađom u oluji? 
Tko se jedini spasio? 

Što je Veli Jože nakon nesreće napravio? 

Što znači riječ gorostas? 

Zašto je želio okupiti divove - gorostase? 

Kako je opisan susret sa zmajem? Pronađite u tekstu opis zmaja. 
Što se dogodilo s gradovima kad su divovi otišli u planinu? 
Zašto je Civetta, predstavnik motovunske vlasti, otišao vještici- 
štrigi po savjet? 

Što je vještica učinila? 

Kako je djelovao čarobni vještičji napitak? 

Zašto se Veli Jože posvađao s divom Liberatom? 

Kamo su otišli divovi? Što je s njima bilo? 


Što je Veli Jože odlučio? Pronađite u tekstu dio koji govori o tome 
kakav će se jednom spustiti s planine. 


Odredite temu ovoga djela. 


Zbog čega ovo djelo nazivamo alegorijskom pripovijetkom? Što 
je alegorija? 


Koja bi bila pouka ovoga djela? 


Kad kažemo riječ »snaga« na što prvo pomislite? 
Kad kažemo riječ »bespomoćnost«, na što prvo pomislite? 


Svi smo mi ponekad jaki, a ponekad slabi. Razmislite o tom 
tvrdnji. Porazgovarajte o ovoj temi u razredu. 

Kada ste vi jaki, a kada slabi? 

Kako se nosite sa svojim slabostima? 
Okrivljavate li nekad druge za svoj neuspjeh? 
Što činite da biste ojačali svoju snagu? 


Veli Jože iz utrobe je lađe čuo pjesmu i zazivanje. 


Pročitajte te stihove ili ih izvedite na znakovnom jeziku. 
Prevedite ih na standardni jezik. 


Poslušajte Galiotovu pesan u interpretaciji glumca Joška Ševe. 


Prevedite ih na jezik kojim vi govorite u društvu, slobodno 
upotrijebite žargonizme. 


Naučite te stihove napamet. Izvedite ih u razredu na različite na- 
čine. Popratite izvedbu glazbom, zvukovima, pokretom... 


Pokle su me prikovali zlizane za ove daski, 

Ja nisan već doma videl ni svoje zagladal majki. 

Si I' cala mi, kuća bela? Si I' mi, majko, prebolšala? 
More, more sinje! 


Pokle su me zakopali va ovu drvanu rakvu, 

Videl nis' bora va šume ni na nebe sunce žarko. 

Si |' se, drevo, osušilo? Si I' se, sunce, ugasilo? 
More, more sinje! 


Nogi su mi polomili, strli su mi dušu mladu. 

Brižan san ti na ten svete!... Galebi, oj beli tići, 

Poletite dole k jugu, ter moju pozdrav'te majku! 
More, more sinje! 


Pest Zemlji mi prnesite! Bašelka mi struk darujte! 

Suho veslo će procvast mi i duša će ut&šit se. 

Pak ću onput mirno slušat, ča mi šapćeš skroz galiju, 
More, more sinje! 

Muklo ćeš mi pesan pevat: »Utopit ću brod prokleti; 
Duboko ću ja peljat te, mir kade je, hlad i sena; 
Ko dete ću čuvat slepo i zibat te lepo, lepo: 

Trajna, nina, nena!« — 


. Načinite pisani ili likovni prikaz navedenih stihova ili pripremite 
monodramu. Možete uz pomoć digitalnog alata Canva izraditi 
poster, ili izabrati jednu sliku i prikazati je reljefno (npr., u glini). 
Alat Canva potražite na adresi: 
https://www.canva.com/create/posters 


U poster unesite i tekst stihova. Možete pronaći i fotografije koje 
bi, prema vašoj zamisli prikazivale ove stihove. 


e Odaberite jedan odjeljak i prepričajte ga drugim učenicima u raz- 


redu na znakovnom jeziku. Oni mogu pogađati o kojem se dijelu 
pripovijetke radi. 


NAUČI, TO JE VAŽNO 


ALEGORIJSKA PRIPOVIJETKA takva je vrsta pripovijetke koja u 
sebi sadrži preneseno značenje. 

Poticaji za daljnji rad 


Sopile, sopele ili roženice, kako se slično glazbalo naziva u Istri, 
staro su tradicijsko glazbalo slično oboi, a koje je do danas saču- 
vano na području Kvarnera, Kastavštine, Vinodola te na otoku 
Krku. Postoje vela i mala sopila, ili debela i tanka, jer se sopile 
uvijek sviraju u paru. 


Ovdje možete poslušati kako zvuči to glazbalo. 


https://www.youtube.com/watch?v=gqq7zrrnE-PA 


Lada Martinac-Kralj osmislila je i uredila za HRT-ov projekt Bi- 
sernica (2008.), zbirku CD-a s radio dramama na osnovu lektir- 
nih naslova za osnovne i srednje škole. Među njima je i Veli Jože. 


CD-ove potražite u knjižnici ili knjižari. 


Osim fantastičnih pripovijetki Veli Jože i Bijeli jelen, na portalu e- 
Lektire objavljene su i dvije Nazorove zbirke realističnih pripovi- 


jetki: Priče s ostrva, iz grada i sa planine i Odabrane pripovijet- 
ke. Neke ćete od njih čitati za lektiru u višim razredima ili u sre- 
dnjoj školi. 


U zvučnom zapisu na portalu e-Lektire dostupne su tri poznate 
Nazorove pjesme: 


— Cvrčak 
— Galiotova pesan 


— Nutarnje more 
Poslušajte ih! Galeotova pesan sastavni je dio romana Veli Jože. 


U gradu Motovunu svake se godine održava Festival Veli Jože. 
Posvećen je divovima, fantastičnoj književnosti i filmu: 


http://www.tz-motovun.hr/dogadanja/festival-veli-joze 

Festival je osobito prilagođen djeci. 


Na Festivalu Veli Jože 2015. godine prikazan je kratki film istog 
naslova: 


https://www.youtube.com/watch?v=KDsSYTvH7BVw 


Temelji se na Nazorovoj priči, ali se od nje dosta i razlikuje. 
Autori su Erik Burić, Linda Kliman i Vela Cihor. 


e-Lektire 


lektire.skole.hr 


Rječnik 


Aiuto! (tal.) - Upomoć! 


balista (lat. ballista) - starorimska ratna 
sprava za bombardiranje kamenjem 
basta (tal.) - dosta 

bašelak (tal. basilico) - bosiljak 

beč (tal. bezzo) - 1. sitan mletački novac, 
polovina solda; 2. novac uopće 

Belaj - mjesto u istočnoj Istri 
bokaporta (tal.) - otvor na krovu lađe, 
ulaz u donji dio broda, grotlo 

brek (tal. bracco) - lovački pas 

brenta (tal.) - ovelik drveni sud u kojem 
se nosi grožđe za vrijeme berbe; kaca, 
badanj; u Italiji mjera za vino (70-751) 
brizag - mlaz 

brižan (čak.) - jadan 


crevljar (čak.) - postolar, cipelar 
Čepićko jezero - nekadašnje jezero u 
Istri na podnožju planinskih masiva 
Učke i Sisola, isušeno 1932. godine 
dažd (čak.) - kiša 

Forza! (tal.) - Upri! Snažno! 

galeot (lat.) - veslač (najčešće robijaš) 


na galiji 
goditi (čak.) - uživati 

gredelj - zadavača, drvena greda na 
plugu 


harnost - zahvalnost 

helebarda (njem. Hellebarde) - vrsta 
srednjovjekovnog oružja, sjekira na 
šiljatu koplju 

hiža (istarski dijalekt) - kuća 
hlapac - sluga 

huji (čak.) - huđi, gori 

huje (čak.) - huđe, gore 


ishajati (čak.) - izlaziti, izići 
jaditi (čak.) - ljutiti, dražiti 


kade (čak.) - gdje 

kamarlengo (tal. camerlengo) - komor- 
nik; činovnik u Mlečana koji rukovodi 
blagajnom općine ili komune 

kančelir (tal. cancelliere) - bilježnik, 
tajnik općine 

Karonja (tal. carogna - mrcina) - 
podrugljiv mletački naziv za kralja 
Dragonju 

kaštigat (tal. castigare) - kazniti, 
kažnjavati 

kita - družina, društvo 

kladara - vodenica koja ne stoji na lađi 
nego na izdubenim kladama 
konservator (lat.) - činovnik kojemu je 
povjereno uzdržavanje građevina, 
spomenika, zbirki 

Kozljak (Kožljak) - selo u istočnoj Istri 
podno Učke, nedaleko Labina i Kršana 
kramar - sitni trgovac 

Kršan - gradić u istočnom dijelu Istre 
kurika (evonymus) - biljni rod grmova i 
drveta, sa oko 480 vrsta, iz porodice 
kurika (celastraceae) s jednostavnim 
listovima, koji su u domaćih, samoniklih 
biljaka listopadni, a kod stranih, kultivi- 
ranih, zimzeleni 


leganj - noćna ptica selica slična 
lastavici 

les (čak.) - drvo 

liberi (tal.) - slobodni, slobodnjaci 
Lupoglav - mjesto u sjeveroistočnom 
dijelu Istre 


magnifice (lat.) - uzvišeni, preuzvišeni 
Mauri - Arapi u sjevernoj Africi, nekad i 
u Španjolskoj 

mezgra - sok u drvetu, trop 

milivonja - ugodan miris 

mirina (lat. murus) - zid, osobito grad- 
ski zid, zidina 


najhuji (čak.) - najgori 
nič (čak.) - ništa 


otrok (čak.) - dijete 
onput (čak.) - onda 


paklina - vrsta katrana kojim se mažu 
kola 

pancir (tal. panziera) - oklop za zaštitu 
vojnikova tijela 

per Dio (tal.) - zaboga, pobogu 

pir (grč. pyrgos) - toranj, kula, zaklon 
Plomin - gradić 150 m nad morem na 
istočnoj obali Istre 

podeštat (tal. podesta) - gradonačelnik; 
u Istri nekoć glavni namještenik Mletač- 
ke Republike 

Pola - talijanski naziv za Pulu 

Polifem - jednooki kiklop iz Homerove 
Odiseje, kojega je oslijepio Odisej 
povjesmo - lan, kudelja ili vuna; svežnjić 
lana što se navija oko preslice 
predikati (lat. praedicare) - govoriti, 
pripovijedati 

premaljeće - proljeće 

pripetiti se - dogoditi se, zbiti se 

proto (tal.) - graditelj, neimar; poslovo- 
đa, voditelj, upravitelj 

providur (tal. provveditore) - naslov 
poglavara zemlje u doba mletačke 
Dalmacije 

Psoglavci - tako su Slaveni prozvali 
Avare i Tatare; zbog njihovog krvološtva 
i izgleda vjerovalo se da imaju pseće 
glave 


raje (čak.) - radije 
rakva - grob, raka, rupa 


Saraceni - naziv za Arape, odn. za 
muslimane uopće 

Serenisima (tal. Serenissima) - titula 
Mletačke republike (»prejasna«) 
Signoria (tal.) - gospoštija, gospodstvo, 
gospoda; naziv za vladu Mletačke 
republike 

sika (tal. secca) - greben koji strši iznad 
morske površine; pješčani prud 

speljat (čak.) - odvesti, iznijeti 

stoprv - istom, tek 

strešnica (istarski dijalekt) - staja, 
koliba, kućica 


Šćavo (tal. Schiavo) - rob, hist. Slaven 
Šćavonac (prema tal. Schiavone) — 

Slaven; mletački naziv za Hrvate i va - u 

Slovence varvarin - barbarin, barbar 

štimati (čak.) - cijeniti, poštovati, veprina - zimzelena grmolika biljka, 
misliti, smatrati, držati zove se i ježevina 

štriga (tal. strega) - vještica Vero ja! (istr. tal.) - Tako je! 
študijan - učen Viva! (tal.) - Živio! 

šušor - otpalo lišće Voga! (tal.) - Veslaj! 


vrijeći - vršiti (pšenicu) 


teći (čak.) - trčati 


trdo (čak.) - tvrdo zač (čak.) - zašto 

tuje (čak.) - tuđe zatraviti - opčiniti, začarati 

tuka (čak.) - tu, ovdje zemnik - onaj koji pripada Zemlji, 
stanovnik Zemlje 


zrenik - obzor, horizont 

